Халқаро янгиликлар, 01 апрел 2007\n23 август 2019, Тошкент вақти: 20:31\nРасмий Теҳрон ҳибсда қолаëтган 15 британиялик денгизчининг кейинги тақдири Лондоннинг навбатдаги ҳатти-ҳаракатига боғлиқлигини таъкидлади.\nМамлакат ташқи ишлар вазири Манучеҳр Муттақий Эрон томони Британия ҳукуматидан мазкур вазиятда ўзини тутишни ўзгартиришини кутаëтганини билдирди. Теҳрон дипломатлари раҳбари¸ воқеа юзасидан оммавий ахборот воситалари орқали Эрон ҳукуматига ҳужум уюштириш¸ вазиятни фақат таранглаштиришидан огоҳлантирди. Европа Иттифоқининг жорий раиси бўлган Германия канцлери Ангела Меркел¸ денгизчилар тақдири устида Теҳрон ва Лондон орасида юзага чиққан зиддиятда иттифоқ тўлиғича Британия тарафида эканини билдирди. АҚШ президенти Жорж Буш эса¸ Британия ҳарбийларининг Эрон томонидан ҳибсга олинишини оқлаб бўлмас ҳаракат дея баҳолади.\n“Эронликлар гаровга олинганларни қўйиб юбориши керак. Улар бегуноҳ ва бирор ножўя иш қилганлари йўқ. Мен буни оқлаб бўлмас ҳаракат деб баҳолайман”, - деди Жорж Буш.\nБритания ҳарбий денгиз кучларига қарашли кема экипажи 23 март куни Форз кўрфазида Эрон ҳарбийлари томонидан ҳибсга олинди. Кеманинг ўз сув ҳудудларига ноқонуний ўтганини таъкидлаëтган Теҳрон¸ воқеа учун Лондондан узр сўрашни талаб қилмоқда. Аммо ўз кемаси Ироқ сувларида бўлганини таъкидлаëтган Британия ҳукумати¸ бундай талабни мутлақ рад этмоқда.\nИроқ расмийлари асосан шиалар яшовчи Тал Афар шаҳрида амалга оширилган ҳужум қурбонлари сони 152 тага етганини маълум қилди.\nБу эса¸ Ироқда тўрт йилдан бери давом этаëтган урушда қайд этилган энг қонли террор амалиëтидир. 27 март куни шаҳар марказида портловчи модда тўлатилган юк машинаси портлаши оқибатида қатор бинолар қулаб тушди ва қурбонлар сони вайроналар остидан топилган жасадлар ҳисобига ошиб бормоқда. Ҳужум учун Ироқдаги ал-Қайда жанггарилари айбланмоқда. Ҳисоб-Китобларга кўра¸ биргина март ойининг ўзида Ироқда 1900 тинч фуқаро нобуд бўлган.\nУкраинада сиëсий бўҳрон ҳукм сурмоқда.\nПойтахт Киевда бир-бирига мухолиф гуруҳлар тарафдорларининг намойишлари тўхтовсиз давом этмоқда. 31 март куни президент Виктор Юшченко агар депутатлар эришилган келишувларга ҳурмат кўрсатиб¸ конституцияга амал қилмасалар¸ парламентни тарқатиб юборажагидан огоҳлантирди. Ғарбга хайрихоҳ мухолифатнинг ўн минглаб тарафдорлари Мустақиллик майдонига тўпланиб¸ Юшченкодан парламентни тарқатиб¸ мамлакатда муддатидан аввал сайловлар эълон қилишни талаб қилди. Бош вазир Виктор Януковичнинг россияпараст тарафдорлари ҳам пойтахтда кичикроқ намойиш ўтказдилар. Улар олдида сўзлаган Янукович¸ парламентни тарқатиш учун президентда ҳеч қандай асос йўқлигини билдирди. Президент Юшченко мамлакатда юзага чиққан сиëсий бўҳронга барҳам бериш ниятида парламент фракциялари билан учрашишини билдирди.\nБугун Россияда мамлакатда доимий яшаш ҳуқуқи¸ шунингдек чакана савдо билан шуғулланишга рухсатномаси бўлмаган хорижийларнинг бозорларда савдо билан шуғулланишини таъқиқловчи қонун кучга кирди.\nРасмийларга кўра¸ бу қонун россияликларнинг савдо билан шуғулланишини рағбатлантириш ва ноқонуний муҳожирларга қарши курашишни назарда тутади. Қонун мухолифлари эса¸ унинг Россия бозорларидаги истеъмол молларининг камайиши ва нарх-навонинг кўтарилиб кетишига элтишини башорат қилмоқдалар.\nРасмий сафар билан Исроилга келган Германия канцлери Ангела Меркел¸ Қуддусдаги Яд Вашем музейига бориб¸ нацистлар қўлида нобуд бўлган ҳолокаст қурбонларига эҳтиром кўрсатди.\nЕвропа Иттифоқи президенти сифатида Фаластин-Исроил тинчлик музокараларини қайта давом эттириш уринишларини олиб бораëтган Меркел¸ кеча Иорданияда қирол Абдуллоҳ билан учрашди. Исроил ва Фаластин етакчилари билан учрашувдан сўнг Меркелнинг Ливанга бориши режаланган.\nБугун минглаб грузияликлар мамлакатнинг мустақилликка эришгандан кейинги биринчи президенти Звиад Гамсахурдия хокини қайта дафн этиш маросимида қатнашдилар.\nГамсахурдия жасади ўтган ҳафта Чеченистондаги қабридан ўз ватанига қайтарилган эди. Биринчи президент жасади Тбилисининг машҳур ижодкорлар кўмилган қабристонига қўйилди. Жорий президент Михаил Саакашвили Гамсахурдияни Грузия мустақиллигининг отаси дея атади. Гамсахурдия 1992 йилги қуролли тўнтаришдан сўнг ҳокимиятдан ағдарилган эди.\nБугун Непал пойтахти Катмандуда беш собиқ коммунист исëнчиси мамлакатнинг ўтиш даври ҳукумати аъзоси ўлароқ қасамëдга келтирилди.\nНепалда ўн йил давом этган фуқаролик урушига барҳам беришни мақсад қилган ҳозирги ҳукумат июн ойида парламент сайловлари ўтказлишини эълон қилган. Янги парламентнинг эса¸ Непал конституциясини қайта ëзиб чиқиши ва монархия тақдирини ҳал этиши кутилмоқда. Ўтган йил қирол Гиянендра ҳокимиятдан ағдарилганидан сўнг¸ маочи исëнкорлар қуролларини ташлашга қарор қилдилар.\nТуркия хавфсизлик кучлари бугун фаолияти таъқиқланган Курдистон ишчилар ҳаракати жанггариларидан учтасининг ўлдирилганини билдирдилар.\nАйтилишича¸ Сирнак вилоятининг Бестлер районида Туркия томонидан террорчи гуруҳ деб қараладиган ПКК ва хавфсизлик кучлари ўртасида қуролли тўқнашув юзага чиққан. Туркия жануб-шарқида 1987 йилдан бери содир бўлиб келаëтган ўзаро тўқнашувлар оқибатида ҳозирга қадар 37 минг одам нобуд бўлган. Айни пайтда¸ бугун Брюсселда курд ва турк миллатига мансуб муҳожирлар ўртасида тўқнашув юзага чиқди. Курд кафеси ëқиб юборилганидан сўнг бошланган тўқнашувни тарқатиш учун полиция сув сепишга мажбур бўлган. Курдлар туркларни кафега ўт қўйганликда айбламоқдалар.\nЭроннинг Москвадаги элчиси Ғуломризо Ансорий Буюк Британиянинг эронликлар томонидан ҳибсда сақланаётган 15 ҳарбий денгизчиси жавобгарликка тортилиши мумкинлиги ҳақида баёнот берганини рад этди.\nҒ.Ансорийнинг Эрондаги расмий ИРНА ахборот агентлигига айтишича, Россиянинг “Вести-24” телеканалига 30 март куни берган интервьюси нотўғри таржима қилинган.\n“Агар айбдор бўлмаса, британиялик ҳарбийлар қўйиб юборилади. Бироқ бу борада қонуний жараён давом этяпти ва у якунланиши керак. Агар улар айбдор топилса, жазоланади”, – деган эди элчи “Вести-24”га берган интервьюсида.\nЕИ ташқи ишлар вазирларининг Германияда ўтаётган йиғилишида қатнашаётган Буюк Британия ташқи сиёсат маҳкамаси раҳбари Маргарет Беккет эса Лондон расмийлари Эронга дипломатик нота билан жавоб бергани ва томонлар сўзлашув бошлаганини маълум қилди. Эронни юзага келган муаммони тинч йўллар орқали ҳал этишга чақирган М.Беккет бу борада бошқа маълумот бермади.\nУкраина президенти Виктор Юшченко ўз тарафдори бўлган “Бизнинг Украина” партиясининг Киевда ўтган йиғилишида сўзга чиқиб, парламентни тарқатиб, янги сайлов ўтказиш билан таҳдид қилди.\n“Агар парламентдаги кўпчиликнинг хатти-ҳаракати конституцияга асосланган ҳолатга қайтарилмаса, мен парламентни тарқатиб юбориш ҳақидаги фармонга имзо чекаман”, - деди В.Юшченко.\nКиевнинг мустақиллик майдонида В.Юшченконинг бир неча минг тарафдори намойиш ўтказди. 300 метрча наридаги Европа майдонида эса президентнинг сиёсий рақиби бўлган бош вазир Виктор Януковичнинг бир неча минг тарафдори митинг уюштирди. Икки намойиш тўсиқлар билан ажратиб қўйилди ва ўртага милиция кучлари жойлаштирилди. Ҳар икки намойиш рок қўшиқчилари концерти билан якунланди.\nАфғонистон шифохоналарига ёрдам кўрсатаётган Италиянинг “Emergency” ноҳукумат ташкилоти ўз фаолиятини тўхтатиш билан таҳдид қилди.\nБунга ташкилотнинг Лашкарғор шаҳридаги шифохона лойиҳаси раҳбари Раҳматулла Ҳанафийнинг Афғонистон махфий хизмати ходимлари томонидан 20 март куни қўлга олингани сабаб бўлди. Р.Ҳанафий толиблар гаровда ушлаб турган италиялик журналист Дэниел Мастрожиакомони озод қилиш хусусида сўзлашув ўтказганидан бироз ўтиб ушланган. Римда эса 20 мингга яқин италиялик Р.Ҳанафий ва Д.Мастрожиакомонинг таржимони Ажмал Нақшбандий озод этилиши талаби билан намойиш ўтказди.\nУруш зоналарида фаолият юритувчи “Emergency” ташкилоти асосчиси Жино Страданинг “Озодлик” радиосига айтишича: “Раҳматулла ҳеч қандай ножўя иш қилмаган. У Италия ҳукумати илтимосига кўра, “Emergency” сўраган ишни қилган. У фақат толиблар билан мулоқотда бўлган ва гаровдагилар озод этилиши ҳақидаги мактубни уларга топширган, холос”.\nАҚШ Конгресси Вакиллар палатаси раиси Нэнси Пелосининг Яқин Шарқ минтақасига сафари чоғида унга Конгресснинг биринчи мусулмон аъзоси Кейт Эллисон ҳам ҳамроҳлик қилмоқда.\nАҚШ делегациясининг Исроил бош вазири Эҳуд Олмерт ва Фаластин президенти Маҳмуд Аббос билан учрашиши режаланган. 1 апрель куни эса Пелоси хонимнинг Исроил парламенти – Кнессет аъзоларига мурожаат қилиши кутилмоқда. Бу делегация Сурия, Ливан ва Саудия Арабистонига ҳам сафар қилади.\nБағдоднинг шиалар яшайдиган Садр шаҳарчасидаги шифохона яқинида машинага ўрнатилган бомба портлатилиши оқибатида камида 5 одам нобуд бўлди, бир неча фуқаро яраланди.\nИроқ марказидаги Ҳилла ва шимолдаги Дуз шаҳарларида ҳам машинага ўрнатилган бомбалар портлади. Бу портлашларда камида тўрт киши ўлди.\nИроқ адлия вазири, сунний мазҳабидаги Ҳошим аш-Шиблий ўз партияси Бағдод ҳукумати билан келиша олмагани боис истеъфога чиқиш ҳақида ариза бергани ва айни пайтда унинг жавобини кутаётганини билдирди.\nҲ.аш-Шиблий раҳбарлик қилаётган партия аъзолари Ироқ парламентидаги 275 та ўриннинг 25 тасини эгаллаган.\nГлобал иқлим исиши жараёнига қарши кураш чораси сифатида Австралиянинг Сидней шаҳри кўчаларида чироқлар шанба куни бир соатга ўчириб қўйилди.\nТадбир давомида Сидней опера театри афишалари прожекторлар билан ёритилмади, ресторанларда чироқлар ўчирилиб шамлар ёқилди, шаҳардаги 50 мингдан ортиқ хонадонда ҳам чироқлар ёқилмади.\nБағдодда пайшанба кунги қўпорувчилик амалиётлари оқибатида қурбон бўлганлар сони 82 кишини ташкил этди.\nПойтахтнинг шиалар яшайдиган мавзеида амалга оширилган иккита ҳужум оқибатида 140га яқин фуқаро жароҳатланди. Бағдоднинг шиалар истиқомат қиладиган Халис шаҳарчаси бозорида учта машина портлатилишидан эса 50 фуқаро ўлди, ўнлаб одам яраланди. Радикал шиа уламоси Муқтадо ас-Садр Ироқдаги нотинч вазият учун АҚШни айблади ва мамлакат халқини 9 апрель куни оммавий норозилик намойиши ўтказишга чақирди.\nҚирғизистон парламенти бош вазир лавозимига тақдим этилган мухолифатчи Олмос Отамбоев номзодини маъқуллади.\nХабарларга кўра, парламентнинг 48 депутати бу номзодни қўллаб қувватлаган. О.Отамбоев парламентдаги чиқишида мамлакатни сиёсий бўҳрондан асраш учун президент Қурманбек Бақиев билан бирга ишлашини айтди.\n“Мен на коррупция ва на кимларгадир имтиёзлар берилишига тоқат қилиш фикридан йироқман. Сиёсий бўҳроннинг олдини олиш ҳамда мамлакат ҳукуматини реанимация қилиш менинг вазифамдир. Тушунишимча, буни амалга ошириш учун вақтимиз оз”, - деди янги бош вазир.\n28 мартда Қ.Бақиев ҳукумат раҳбари Азим Исабековнинг 5 вазирни истеъфога чиқариш қарорини рад этгандан сўнг унинг ўзи истеъфога кетганди.\nЭрон телевидениеси Эрон сув ҳудудларига ноқонуний кирганига иқрор бўлган британиялик денгизчиларни намойиш этди.\nБу лавҳада Буюк Британиянинг шу пайтгача ҳибсда сақланиб турган барча 15 ҳарбийси кўрсатилди. Ўзини Натан Томас Саммерс, деб таништирган британиялик ҳарбий: “Биламан, бундай воқеа 2004 йилда ҳам рўй берган. Ўшанда ҳукуматимиз бундай ҳолат қайтарилмаслиги тўғрисида қайта-қайта ваъда берган. Сув ҳудудларингизга кирганимиз учун яна бир бор кечирим сўрайман”, - деди.\nЛавҳа намойиш этилгандан сўнг Буюк Британия Ташқи ишлар вазирлиги Эронни тутқунлардан тарғибот мақсадида фойдаланаётганликда айблади. Буюк Британия бош вазири Тони Блэр эса Эрон ўз ҳаракатларини давом эттираверса, унинг халқаро ҳамжамият томонидан яккалаб қўйилишидан огоҳлантирди.\n“Мен Эрон режими бу ишни давом эттираëтганини сира тушунмайман. Буларнинг бари одамлардаги нафратни фақат кучайтиради. Ҳибсга олинган экипаж аъзоларини жамоатчилик олдида намойиш қилиш билан ҳеч кимни лақиллатиб бўлмайди”, - деди Тони Блэр.\nЕвропа Иттифоқининг ташқи алоқалар бўйича мутасаддиси Ҳавьер Солана ҳам Германияга сафар чоғида Эронни британиялик ҳарбийларни зудлик билан озод этишга чақирди.\nТуркманистон президенти Қурбонқули Бердимуҳаммедов мамлакатнинг олий қонунчилик органи - Халқ маслаҳати раиси этиб сайланди.\nХалқ маслаҳатининг Мари шаҳрида ўтган мажлисида қатнашган 2,5 минг депутат раисликка ягона номзод бўлган Қ.Бердимуҳаммедовга якдиллик билан овоз берди.\nРоссия парламентининг юқори палатаси спикери Сергей Миронов президент Владимир Путиннинг учинчи муддатга ўз лавозимида қолиши учун мамлакат конституциясига ўзгартиш киритишга чақирди.\nУ конституциядаги бир шахснинг қаторасига икки марта президентликка сайланишини тақиқовчи моддани олиб ташлаш ва президентлик муддати 4 йил эмас, балки камида 5 йил бўлиши таклифи билан чиқди.\n“Президент ваколати муддатини беш ёки иложи бўлса, етти йилгача ошириш тўғрисида ўйлаб кўришни таклиф қиламан”, - деди С.Миронов.\nПрезидент В.Путин 2008 йилда президентлигининг иккинчи муддати тугагандан сўнг истеъфога кетишини қайта-қайта билдирган.\nБМТ бош котиби Пан Ги Мун Ливан бош вазири Фуад Синиора ва Ливан парламенти спикери билан учрашди.\nУчрашувлар давомида бош котиб Ливандаги рақиб фракцияларни музокаралар курсисига чорлади ва БМТ Хавфсизлик кенгашининг Ливан-Исроил урушининг тўхтатилишига сабаб бўлган резолюцияси талабларини ҳаётга тўлиқ тадбиқ этишга чақирди. Хавфсизлик кенгаши резолюциясида Ливан ҳукуматидан ўтган йилдан буён “Ҳизбуллоҳ” томонидан ҳибсда сақланаётган исроиллик икки ҳарбийни озод этиш ҳамда 2005 йилда ўлдирилган собиқ бош вазир Рафиқ Ҳаририй иши юзасида халқаро тергов ўтказиш талаб қилинган.\nБуюк Британия мудофаа вазири Дес Браун ва молия вазири Гордон Браун олдиндан эълон қилинмаган ташриф билан Афғонистон жанубига борди.\nУлар Буюк Британиянинг Афғонистондаги қўшинлари қўмондонлари ва маҳаллий сиёсий раҳбарлар билан учрашишни режалаштирган. Буюк Британия Афғонистондаги ўз қўшинлари сонини ёзга бориб 7700 кишига етказишини маълум қилган. Г.Браун бир ойдан сўнг бош вазир Тони Блэр ўрнига тайинланиши кутилмоқда.


Уйдаги пинҳон хавф-хатар — Dilkashradio.com\nАссалому алайкум. Аёлларнинг асосий вазифаларидан бири хонадон санитари бўлишдир. Аммо кўп ҳолларда бу ишни бажариш осон эмас. Бу ишлар билан шуғулланишга жуда кўп нарсалар тўсқинлик қилаётгандек, гўё. Чиндан ҳам шундаймикан? Баъзи аёллар уйимни қанча йиғиштирсам ҳам тозалиги кўринмайдиб, деб нолишади. Бунинг сабаби уйдаги душманларда. Улар қандай душман экан дейсизми? Унда суҳбатимизни диққат билан эшитинг. Баъзи аёлларимиз фарзандларининг кераксиз бўлиб қолган ўйинчоқлари ёки кийим кечакларини ташлаб юборишга кўзлари қиймайди. Ундан ташқари болаларнинг аравачаси, велосипеди, ролиги, чанаси, мусиқий асбоби ва яна кўплаб кераксиз бўлиб қолган жихозлари бор. Уларни тўплаб ўтирмай, муҳтожларга бериб юбориш керак, Уйда ортиқча нарсаларни тўплашнинг кераги йўқ. Кераксиз нарсалардан халос бўлгандан сўнг, уйингиз ҳам анча кенгроқ бўлиб қолади ҳам йиғиштиришга қийналмайсиз.\nБундан ташқари эскириб қолган кўпгина биз ўйламаган нарсалар бизнинг ҳамда оила аъзоларимизнинг соғлиғига зиён етказиши мумкин. Кераксиз ва эски нарсалардан қутулгач, аста-секин саломатлигингиз, аҳволингиз ва турмуш тарзингиз анча яхшиланганини ҳис қила бошлайсиз. Зеро, ортиқча нарсалар кўпинча саломатлигингизга хавф-хатар туғдиради. Сиз эса буни ҳатто сезмайсиз ҳам.\nМасалан, ДСПдан ясалган мебель. Бундай мебеллар анча йиллардан бери ясалиб келинмоқда. У ҳамёнбоп ва ташқи дизайни билан кўпчиликка маъқул келади.\nУйдаги мебель бутун ёғочдан бўлгани маъқул. Агар бунга имконингиз бўлмаса, ЁҚПдан ишланган мебеллардаги қириндиларни дарров зичлаб ёпиштиришга ҳаракат қилинг. Гап шундаки, қириндини ёпиштирадиган модда соғлиқ учун фойдали эмас. Агар мебелда зарарланган жойлар бўлса, бу моддалар уйдаги ҳавога ҳам чиқади.\nИккинчи душманимиз бу — эски ёстиқлар. Биринчидан, вақт ўтиши билан улар таранглиги, эгилувчанлигини йўқотиб, ухлаётганда бўйинга мос бўлмай қолади. Иккинчидан, кўплаб микроорганизмлар учун ёстиқ — жуда қулай жой: иссиқ, нам, озуқа ҳам (терининг ўлик ҳужайралари) етарли. Улар аллергия ва бошқа нохуш сезгиларни қўзғатади. Нима қилиш керак? Ёстиқларни мунтазам шамоллатиш ва алмаштириб туриш керак. Гиламлар уйимизни тўлдириб, унга чиройли кўриниш беради. Уларсиз хонадонларни тасаввур қилиш қийин. Бироқ мана шу гиламлар ҳам, айниқса, деворга осилганлари бизга баъзан зиён етказиши мумкин. Гиламларда чанг, аллерген, инфекция ва замбуруғлар тўпланади.\nУларни ҳатто энг яхши чангюткич ва ювиш воситалари билан ҳам тўлиқ тозалаб бўлмайди. Гилам қанча кам бўлса, шунча яхши. Бу айниқса, аллергиядан азият чекадиган одамлар яшайдиган уйга тааллуқли.\nСинтетик гиламлар ва гилам тўшамалар, айниқса, зарарли. Нафталин. Куяга қарши фаол ишлатиладиган модда заҳарли саналади. У организмда йиғилиб, саратонни пайдо қилиши мумкин. Шунинг учун ортиқча нарсалар билан бирга нафталиндан ҳам халос бўлиб, замонавий безарар воситаларга мурожаат қилинг. Сув оқадиган жўмрак ва синган чироқ ёққичлар. Уйдаги барча носозликларни ўша заҳоти бартараф қилинг, акс ҳолда, улар кутилмаган кўнгилсизликларни пайдо қилиши мумкин. Бундан ташқари, бундай нарсаларга эътиборлилигимиз ҳаётга муносабатимиз ва қанчалик тартибли эканимизни ҳам кўрсатади. Юқори намлик инсон соғлиғига салбий таъсир кўрсатиб, таъмирни бузади: маълумки, намликдан моғор пайдо бўлади. Ваннахона ва йўлакда ҳаво яхши айланишини таъминланг. Агар табиий ҳаво айланиши етарли бўлмаса, уйни вентилятор билан «қуритиш»га ҳаракат қилинг. Паст намликдан эса ҳавони намлантиргич қутқаради.


05:00 / 28.02.2017 1807 pdf Ўқиш режими + -\n«Вараъ» сўзи араб тилида бир нарсадан ўзини тийиш ва тортиниш, хижолат бўлиш маъносини билдиради.\nУламолар «вараъ»нинг истилоҳий маъноси ҳақида бир бирини тўлдирувчи бир неча таърифларни айтганлар:\nМуновий: «Вараъ сени шубҳага солган нарсани тарк қилмоғинг, айб бўладиган нарсани манфий қилмоғинг ҳамда энг ишончлисини олиб, нафсни машаққатга солмоғингдир.\nБаъзилар: «Таом ва либосга назар солиб, шубҳаси борини тарк қилмоқдир», деганлар.\nЯна бир қавлга биноан, у шубҳали нарсалардан четда бўлиб, хатарли нарсаларни муроқаба қилишдир», деган.\nРоғиб: «Вараъ дунё матоҳларини олишга шошилишни тарк қилишдир», деган.\nВараъ ҳаром ва макруҳ нарсалардан бўлади, вожиб ва мустаҳаблардан эмас.\nВараъ ҳақида келган ҳадислардан намуналар: Ҳузайфа ибн Ямон розияллоҳу анҳудан ривоят қилинади: «Расулуллоҳ саллоллоҳу алайҳи васаллам менга: «Илмнинг фазли ибодатнинг фазлидан яхшидир. Динингизнинг яхшиси вараъдир», дедилар». Тобароний ва Баззор ривоят қилган.\nЖобир розияллоҳу анҳудан ривоят қилинади: «Набий саллоллоҳу алайҳи васалламнинг ҳузурларида бир кишининг ибодати ва ижтиҳоди зикр қилинди ва бошқа бир кишининг вараъи зикр қилинди. Шунда Набий саллоллоҳу алайҳи васаллам: «Вараъга бошқа нарсани алмаштирма», дедилар».\nАбу Ҳурайра розияллоҳу анҳудан ривоят қилинади: «Ҳасан ибн Али розияллоҳу анҳумо садақанинг хурмосидан бир дона олиб оғзига солди. Бас, Пайғамбар соллаллоҳу алайҳи васаллам: «Қиҳ-қиҳ! деб ташлатмоқчи бўлдилар. Сўнгра: «Биз садақа емаслигимизни сезмовдингми?» дедилар». Икки Шайх ривоят қилишган.\nМуслимнинг ривоятида: «Бизга садақа ҳалол эмаслигини билмабмидинг?!» дедилар», дейилган.\nИбн Можа Абу Зарр розияллоҳу анҳудан ривоят қилган узун ҳадисда жумладан шундай дейилади: «Тадбирга ўхшаш ақл йўқ. Ўзини тийишга ўхшаш парҳезкорлик йўқ. Ҳусни хулқчалик ҳасаб йўқ». Имом Аҳмад «Зуҳд»да Муҳаммад ибн Сийрийндан ривоят қилади:\n«Абу Бакр Сиддиқ розияллоҳу анҳудан бошқа одамни еган таомини ўзини мажбурлаб қусиб юборганини билмайман. Унга бир таом келтирилган эди, ундан еди. Кейин унга: «Буни Нўъмон розияллоҳу анҳу олиб келган эди», дейилди.\n«Менга Ибн Нўъмоннинг коҳинликдан топганини егиздингизми!?» деди-да, ўзини мажбурлаб қусиб юборди».\nАбу Нуъайм «Ҳуля»да Зайд ибн Арқам розияллоҳу анҳудан ривоят қилади: «Абу Бакр Сиддиқ розияллоҳу анҳунинг бир қули бўлиб, у ишлаб бир нарсалар топиб келар эди. Бир кеча у таом олиб келди. У киши ундан бир луқма тановул қилди. Қул унга:\n«Жоҳилият пайтида бир қавм олдидан ўтиб, уларга дам солган эдим. Ўшанда улар менга бирор нарса беришни ваъда қилишган эди. Бугун уларнинг олдиларидан ўтиб кетаётсам, тўй бўлаётган экан ўша ваъда қилган нарсаларини беришди», деди қул. Абу Бакр:\n«Мени ҳалок қилай депсан-ку!» деди ва қўлини ҳалқумига тиқиб қусишга урина бошлади. У нарса чиқмай туриб олди. Унга:\n«Бу нарса фақат сув билан чиқади», дейилди. У бир жомда сув чақирди-да, ундан ичиб қусишга уринди. Охири у нарсани чиқариб ташлади. Шунда унга:\n«Агар бу жоним билан қўшилиб чиқадиган бўлганида ҳам, албатта, чиқарар эдим. Расулуллоҳ соллаллоҳу алайҳи васалламнинг, «ҳаромдан ўсган ҳар бир жасадга олов ҳақлидир», деганларини эшитганман. Ушбу луқмадан жасадимда бирор ўсиш бўлиб қолмасин деб қўрқдим», деди.\nВараънинг турлари ва даражалари:\nРоғиб вараъни уч турга тақсимлаган:\nБу турдаги вараъ ҳаромлардан сақланишдан иборат бўлиб, барчага баробардир.\nБу турдаги вараъ шубҳалардан сақланишдан иборат бўлиб, ўртачалар учундир.\nБу турдаги вараъ кўп мубоҳлардан ҳам тийилиш ва энг оз заруратлар ила кифояланишдан иборат бўлиб, набийлар, сиддиқлар, шаҳидлар ва солиҳлар учундир.\nИмом Ғаззолий вараъни тўрт даражага тақсимлаганлар:\nБиринчи даража: Адолатлилар вараъи бўлиб, унда ҳаромлигига фатво берилган ва уни қилганлар фосиқ ва осий бўлиши шубҳасиз бўлган нарсалардан четда бўлишдан иборатдир.\nИккинчи даража: Тарк қилиш вожиб эмас, балки мустаҳаб бўлган шубҳали нарсалардан четда бўлишдан иборатдир.\nАбул Ҳавроо Саъдий розияллоҳу анҳудан ривоят қилинади: «Ҳасан ибн Алига: «Расулуллоҳ саллоллоҳу алайҳи васалламдан нимани ёд олгансан?» дедим.\nРасулуллоҳ соллаллоҳу алайҳи васалламдан: «Ўзингни шубҳага солган нарсани қўй ва шубҳага солмаган нарсани қил»ни ёд олганман», деди». Термизий, Насаий ва Ибн Ҳиббон ривоят қилган.\nБу ердаги қайтаришни танзийҳий - эҳтиётий деймиз.\nБаъзи ҳолатларда бундай нарсалардан вараъ қилиш макруҳ ҳам бўлиб қолиши бор. Мисол учун бир киши ов қилишдан тартинади ва ов ҳайвони биров мулки ёки қўлидан қочгани бўлиши мумкин, дейди. Бу вараъ эмас, васвасадир.\nУчинчи даража: Бу муттақийлар даражаси бўлиб, у ёмон оқибатдан қўрқиб баъзи рухсат берилган нарсаларни тарк қилишдан иборатдир.\nАтийя розияллоҳу анҳудан ривоят қилинади: «Набий саллоллоҳу алайҳи васаллам: «Токи банда ҳечқиси йўқ нарсани, бирор нарсаси бўлмасин дея тарк қилмагунича тақводорлар даражасига етмас», дедилар». Термизий, Ибн Можа ва ал-Ҳоким ривоят қилган.\nУмар ибн Хаттоб розияллоҳу анҳу: «Ҳаромга тушиб қолишимиздан қўрқиб, ҳалолнинг ўндан тўққизини тарк қилар эдик», деганлар.\nИмом Суютий «ад-Дуррул Мансур»да келтирадилар:\n«Абу Дардо розияллоҳу анҳу: «Тугал тақво банда Аллоҳга ҳаттоки зарра ҳажмидаги нарсада ҳам тақво қилмоғи ва ўзи билан ҳаромнинг орасида ҳижоб бўлмоғи учун ҳаттоки баъзи ҳалол билган нарсаларини ҳам ҳаромлигидан қўрқиб тарк қилмоғидир», дедилар».\nТўртинчи даража: Бу сиддиқлар даражаси бўлиб, уларнинг наздида ҳалол топиш сабабида маъсият бўлмаган, унинг ёрдами ила маъсият қилинмадиган, ундан ҳозир ҳам, келажакда ҳам шаҳват қондириш кўзланмаган нарсадир. Уни фақат Аллоҳ таоло учун, ибодатга қувват топиш учун ва ҳаётни сақлаб қолиш учун тановул қилинадиган нарсадир.\n1. Вараъ иймоннинг энг олий мартабаларидандир.\n2. Вараъ эҳсоннинг энг афзал даражаларидандир.\n3. Вараъ мўминнинг хотиржам қилади.\n4. Вараъ мўминнинг қалбига роҳат бағишлайди.\n5. Вараъ бор жамият пок ва солиҳ бўлади.\n6. Вараъни Аллоҳ таоло яхши кўради.\n7. Вараъни халқ яхши кўради.\n8. Вараъ эгасининг дуоси қабул.\n05:00 / 28.02.2017 1890\nЯХШИ ХУЛҚ ФАЗИЛАТИ ВА ЁМОН ХУЛҚ МАЗАММАТИ ҲАҚИДА\n05:00 / 28.02.2017 2169\n1169 13:01 / 09 май\nАллоҳ таоло .Аллоҳ сизларни Ўз азобидан огоҳ қиладир. Аллоҳ бандаларига меҳрибон Зотдир,, деган Оли Имрон, 30.Шарҳ Ҳазир бўлиш келажакда бўладиган ишларда ҳушёр ва давоми...\n1750 05:00 / 01.03.2017\nАввал ҳам айтиб ўтилганидек, рақоиқ луғатда рақиқнинг жами бўлиб, .нозик,, .ўта таъсирли, деган маънони билдиради. Бошқача қилиб айтилганда, қалбни рақиқюмшоқ давоми...\n1908 05:00 / 28.02.2017


Газета Норма маслахатчи / 2015 год / № 7 / Криминалист эксперт ён дафтаридан\nҚишлоқ хўжалиги маҳсулотларини тайёрлаш баҳонасида гуруҳ бўлиб катта миқдордаги пул маблағини талон-торож қилиш билан боғлиқ жиноят тергови ҳақида менга ўтган асрнинг 70-йилларида Арманистон ССР Прокурори ҳузурида алоҳида муҳим ишлар бўйича катта терговчи бўлиб ишлаган ҳамкасабам гапириб берган эди.\nТергов асносида ишнинг анча мураккаб, катта ҳажмли эканлиги ва афтидан, ўта йирик талон-торожда айблаш билан тугаши маълум бўлгач, олма харид этиш борасидаги қинғирликни тергов қилиш Ц.А.Даниелянга топширилди.\nРайон матлубот уюшмаси идораси тайёрловчиси К-ян пулга ниҳоятда ҳирс қўйган, ишини жуда-жуда ёқтирар эди. Иши ортиқча ташвишсиз мўмайгина даромад келтиришини айтмайсизми? Ҳалол меҳнат билан у ҳеч қачон шунча бойлик орттира олмаган бўлар эди. Бироқ К-яннинг фаолияти ёқинқирамаган одамлар ҳам топилиб қолди. 1977 йил сентябрида туман прокуратурасига матлубот уюшмаси идораси тайёрловчиси К-ян қишлоқ аҳлидан гўё олма харид қилганлиги тўғрисида сохта ҳужжатлар тузади деган хабар тушди. Ўша ҳужжатларга кўра у одамлардан 2–3 тонналаб мева харид қиларкан. Ҳақини тўлаш учун бухгалтерия ўша кезлардаги амалдаги баҳо билан ҳар тоннасига 300 рублдан пул ёзган (қиёслаш учун ўша йиллари маошим ойига 150 рубль эканлигини айтишим кифоя қилса керак). Аммо шикоят мазмунига қараганда, боғбонлар бу пулларнинг бир тийинини ҳам олишмаган, ҳаммасини тайёрловчининг ўзи ўзлаштирган.\nТуман давлат мулкини талон-торож қилишга қарши кураш бўлими ходимлари текширув ўтказишди, унда хабарда кўрсатилган айрим фактлар ўз тасдиғини топди. К-ян олма харид қилганлиги, меваларни учта юк машинасида тайёрлов идорасига олиб борганлиги ва уни винобоп маҳсулот тариқасида вино комбинати пункт мудири М-янга топширганлиги ҳақида қалбаки квитанциялар ёзган. Бу қинғир ишда тайёрлов идорасининг бош бухгалтери Т. ва кассир С. ҳам иштирок этган.\nТекширув материаллари асосида жиноят иши қўзғатилди. Тайёрловчи К-ян, бош бухгалтер Т. ва кассир С. ҳибсга олинди. К-ян ўз айбини қатъиян рад этди ва қишлоқ аҳли менга туҳмат қилишаётир деб туриб олди. Ҳолбуки, унинг ўзи тузган ҳужжатларга қараганда, улардан 51,5 тонна олма харид қилган.\nМутахассислар – бухгалтерлар ва винопазлар иштирокида ўтказилган комплекс тафтишда моддий қимматликлар борасида камомад ёки ортиқча нарса борлиги аниқланмади. Вино пункти мудири М-ян тафтиш комиссиясига 1977 йил сентябрь ойига оид ҳисоботни тақдим этди. Унда 16–22 сентябрь кунлари вино комбинатига 112 минг литр олма шарбати – винобоп маҳсулот солинган 29 цистерна жўнатилганлиги қайд қилинган экан.\nЎша йилнинг декабрида иш республика прокуратурасига оширилди ва бу иш билан шуғулланиш Ц.А.Даниелянга топширилди. Тажрибали терговчи олинган материалларни ўрганиб чиққач, тергов ишини пухта режалаштирди. Энг аввало, тайёрловчилар фаолият олиб борган теградаги қишлоқлардаги гувоҳлар доирасини аниқлаб олиш лозим эди. Йўл варақалари, нарядлар, товар-транспорт юкхатлари, автохўжаликлардаги юк машиналарининг ишга чиқиши ва ишдан қайтиши қайд этиладиган журналларнинг бут сақланиши ва олиб қўйилишини таъминлаш юзасидан зудлик билан чоралар кўриш керак эди, албатта. Тергов режасида харид ишига алоқадор мансабдор шахсларни аниқлаш ва уларнинг фаолиятини, пунктларда олмаларни, вино комбинатларида винобоп маҳсулотларни қабул қилиш ишини ўрганиш ҳам назарда тутилган эди. Улардаги ҳужжатларни, шунингдек харид квитанцияларини ҳам ўрганиш ва олиб қўйиш жоиз эди.\nТайёрловчи томонидан топширилган олмаларнинг ҳақиқий ҳажмини аниқлашда, қатор мураккабликлар келиб чиқди. Жиноятчилар қилмиш фош бўлишининг олдини олиш ҳамда бир-бирларини қўллаб сирни хуфиялигича қолдириш мақсадида сохта ҳужжатларга имзо қўйишга розилик билдирган қишлоқ одамларини «рағбатлантирганлар». Гўё улардан олма харид қилинганлигини тасдиқлаган бўлиб, қалбаки ҳужжатларга имзо қўйганларнинг ҳар бирига 20–30 рублдан беришган. Бундай қилмиш (битим) қонунга хилоф эканлигига ақллари етганлиги учун ҳам одамлар чин ҳақиқатни айтишдан, рост кўрсатма беришдан анчагача бўйин товлаганлари боиси шунда.\nТерговчи 300 нафарга яқин кишини сўроқ қилди, баъзиларини бир неча мартадан сўроқ қилишга мажбур бўлди ҳам. Зарур тезкор тергов тадбирлари ўтказилиб, қўшимча далиллар тўплангач, одамлар билан қишлоқ фаоллари иштирокида тушунтириш ишлари олиб борилгач, кўпчилик ҳақиқатга кўчди. Улар тайёрловчига 200–300 кг олма сотишгани ва у шу маҳсулот учун ҳақ тўлаганлигини эътироф этдилар. К-ян эса, тайёрлов идораси бош бухгалтери Т. ва кассир С. билан биргаликда сохта ҳужжатлар тузиш йўлига ўтган, бир неча туман аҳолисидан жами 68,3 минг рубллик 186 тонна олма сотиб олинганлиги хусусида қалбаки ҳужжатлар тайёрлаб, пулларни ўзлаштиришган.\nК-ян ва бош бухгалтер Т. билан бирга пулларни талон-торож қилганлигини С. дарҳол тан олди ҳисоб. Шериклари эса, анча пайтгача жиноят содир этилганлигини рад қилдилар ва терговнинг турли босқичларида кўрсатмаларини ўзгартиравердилар.\nПухта ташкил этилган тергов, терговчи ҳамда тезкор ходимлар томонидан олиб борилган катта иш, ўтказилган тафтиш ҳамда турли корхоналардаги ҳужжатларни текшириш содир этилган жиноятга оид зарур далилларни тўплаш имкониятини берди. Чунончи, гўё олмаларни тайёрлов пунктига ташиган, сўнгра у ердан винобоп маҳсулотларни вино комбинатига олиб борган машиналар ҳайдовчиларини сўроқ қилиш, ҳужжатларни текшириш ҳужжатларда кўрсатилган кунлари бу юклар умуман ташилмаганлигини кўрсатди. Мазкур автомобиллар ўша кунлари бошқа иш билан машғул бўлганлиги исботлаб берилди.\nТерговчи йирик талон-торож содир этилганлигидан далолат берувчи маълумотларни синчковлик билан тўплади. Ҳар бир фактни исботлаб бера олди. Чунончи, вино пунктидаги машиналар кириб чиқиши қайд этиладиган журналдаги ёзувларга қараганда, масалан, 17 сентябрда винобоп маҳсулотнинг каттагина қисми ўша куни 8 рейс қилган битта автомашинада ташилган. Лекин бу машина шунча рейс қила олмасди – вино пункти билан вино комбинати оралиғидаги масофа хийла узун – бунга имкон бермайди. Қолаверса, автосаройда ўтказилган текширув мазкур автомобиль ўша кунлари винобоп маҳсулотлар ташишга ажратилмаган экан.\nҲар бир ҳолат шу зайил ойдинлаштириб борилди. Терговчи винобоп маҳсулотлар ташиган дейилаётган машиналарга оид юзлаб йўл варақалари ва товар-транспорт юкхатларини олиб, ишга тиркаб қўйди. Негаки, улар ўша кунлари бошқа объектларда хизматда бўлишган. Мазкур автомобилларнинг ҳайдовчилари автосаройдан олиб қўйилган ҳужжатлар кўрсатилганидан кейингина аввалги сохта кўрсатмаларни вино пункти мудири М-ян далдаси билан кўрсатганликларини тан олдилар. М-ян 23 сентябрь кечаси уларнинг уйига бирма-бир ўтиб, машиналарида 16–22 сентябрь кунлари вино пунктидан вино комбинатига 112 минг литр винобоп маҳсулот ташиганмиз деб айтишни тайинлаган. Унинг илтимоси билан улар 29 та сохта фактурага имзо қўйишган. М-ян 23 сентябрда вино пунктида текширув бўлади, текширув ўтиши билан сохта ҳужжатларни йўқ қилиб ташлайман ва сиз, ҳайдовчиларга ҳеч нарса таҳдид қилмайди деб ишонтирган.\nВино пункти лабораторияси мудири Г. хонимнинг эътирофига қараганда, М-ян 23 сентябрь кечаси уникига лаборатория журналини кўтариб бориб, унга 16–22 сентябрь кунлари гўё вино комбинатига 29 цистернада жўнатилган винобоп маҳсулотларни таҳлил қилганлиги ҳақида ёзув киритиб қўйишини сўраган. Ўғирлик, талон-торождан мутлақо хабари бўлмаган Г. хоним мудирнинг ҳужжатларни расамадга солишга улгура олмаяпман, эртага текширув бўлар экан деган гапига чиппа-чин ишониб, илтимосига кўнган-да, журналга сохта ёзувларни киритган.\nВино комбинати ишлаб чиқариш участкасининг мудири Ш. ҳам ўша 23 сентябрь кечаси М-яннинг илтимоси билан винобоп маҳсулотлар топширилганлигига оид 29 та қалбаки фактурага имзо қўйган. Гарчи, бу операциялар товарсиз содир этилган бўлса ҳам, текширувда камомад ҳам, ортиқча маҳсулот ҳам аниқланмаган. Боиси, винобоп маҳсулотларни олиб чиқиш ва уларни қабул қилиб олиш фактуралари бевосита текширув арафасида – 23 сентябрь кечаси расмийлаштирилган. Уларни бухгалтерияга топширишмаган – ҳужжатлар бухгалтерия ўтказмаларида ўз аксини топмаган. Бу ҳол терговчига йирик талон-торож содир этилганлигини аниқлаш ва исботлаб бериш нақадар мураккаб бўлганлигини шундоққина кўрсатиб турибди.\nТерговчи жиноий гуруҳ барча иштирокчиларини аниқлаш юзасидан катта иш олиб борди. Оқибат натижада, тайёрлов идораси ходимлари – тайёрловчи К-ян, бош бухгалтер Т. ва кассир С. вино пункти мудири М-ян билан жиноий тил бириктириб, қишлоқ аҳлидан олма харид қилинганлиги хусусида сохта фактуралар тузишган, шулар асосида тўланадиган пуллар ведомостини тайёрлашган, унда кўрсатилган суммаларни ўзлаштиришган. Пул олиш ведомостига қўл қўйган шахслар, шунингдек ҳайдовчилар ва вино пункти лабораторияси мудири Г. хоним талон-торож қилувчиларга кенг имконият очиб берган. Аммо булар жиноий жавобгарликка тортилмади, негаки улар талон-торождан хабардор бўлмаганлар ва бу жиноятда иштирок этмаганлар. Вино комбинати участка мудири Ш. эса иштирокчилик учун эмас, балки хизмат мавқеини суиистеъмол қилганлиги учун жиноий жавобгарликка тортилди. У винобоп маҳсулотлар қабул қилиб олишга доир товарсиз ҳужжатларни имзолаш билан содир этилган оғир оқибатли операцияларга қонунийлик тусини яратиб берган.\nЖиноят ишлари бўйича республика судлов ҳайъати айбдорлар – тайёрловчи К-ян, бош бухгалтер Т. ва кассир С.ни турли муддатга озодликдан маҳрум этишга ҳукм қилди. Участка мудири Ш. эса, шартли жазо олди.\nТўғри, ҳозир бутунлай бошқа давр, жиноят тўғрисидаги қонун ҳужжатлари ҳам бутунлай бошқа. Лекин ўғирлик, талон-торож ўша-ўша жиноятлигича қолмоқда. Шу сабабли, бундай мураккаб ишларни тергов қилишга оид ўтмиш тажрибаси ҳозирги шунга ўхшаш ишлар бўйича тергов ишини режалаштириш ва ташкил этишда терговчиларимизга фойдали бўлса керак деб ўйлаймиз.


“Ишонч телефони”га йўлланаётган мурожаатларнинг аксарияти дарахт кесилиши билан боғлиқ - zarnews.uz\n“Ишонч телефони”га йўлланаётган мурожаатларнинг аксарияти дарахт кесилиши билан боғлиқ\nЖорий йилнинг ўтган даврида Самарқанд вилояти экология ва атроф-муҳитни муҳофаза қилиш бошқармасининг “Ишонч телефон”ига жисмоний шахслар томонидан 107 та мурожаат келиб тушган.\nТаҳлилларга кўра, “Ишонч телефон”ига келиб тушаётган мурожаатларнинг аксарияти дарахтларнинг кесилиши билан боғлиқ. Масалан, ўтган даврда 31 марта айни шу масалада мурожаатлар бўлди.\nУшбу мурожаатлар аввало, фуқароларимизнинг атрофдаги воқеликларга бефарқ эмасликларини кўрсатади. Негаки, дарахтлар кесилишидан ташқари, 22 нафар фуқаро чиқиндилар билан боғлиқ муаммолар, 28 нафар фуқаро ноқонуний тош қазиб олиш ҳолатлари ва 22 нафари бошқа масалалар бўйича мурожаат қилган.\nЮқорида қайд этилган мурожаатларнинг асосий қисми қонун бузилиши ҳолатлари юзасидан бўлганлиги сабабли бошқарма мутахассислари ҳар бир масалани жойига бориб ўрганиб, қонунбузарларга нисбатан белгиланган тартибда маъмурий чоралар кўрмоқда. Шунингдек, зарур тарғибот-ташвиқот ишлари олиб борилаётир.\nЭслатиб ўтамиз, атроф-муҳит ёки чиқиндилар, умуман, экология билан боғлиқ муаммо ва масалалар бўлса, “Ишонч телефони”га қўнғироқ қилинг! Сизнинг ҳар бир мурожаатингиз алоҳида эътиборга олиниб, кўриб чиқилади.\nТеглар: ишонч телефони дарахт кесиш


ОТМда талаба қизларга нисбатан шилқимлик - жиддий муаммо, Педагогика университети талабаси билан шу кунларда содир бўлган воқеа бунинг яққол далилидир — Саида Мирзиёева - Darakchi\nЖАМИЯТ 27.10.2021, 20:30\nШундан сўнг, "darakchi.uz" воқеа тафсилотларини ва жабрдийда аҳволи ҳақида қўшимча маълумотларни эълон қилди.\nУшбу ҳолатга Масс-медиа фонди Васийлик кенгаши раиси ўринбосари Саида Мирзиёева ҳам муносабат билдирди:\nОТМда талаба қизларга нисбатан харассмент (шилқимлик) - жиддий муаммо, Педагогика университети талабаси билан шу кунларда содир бўлган воқеа бунинг яққол далилидир.\nЖамоатчиликка ошкор этилаётган бу каби ҳолатлар денгиздан томчи эканини барчамиз англаб турибмиз. Албатта, бу ҳақда очиқ гапиришга жазм қилган қизларнинг жасорати ва қатъияти таҳсинга сазовор. Бироқ тазъйиқ ва ноҳақлик ҳақида баралла гапира олмай, дарду ҳасратини машъум кабинетлар ҳамда хотирасининг узоқ бурчакларига дафн этганлар қанча! Жабрдийданинг ўзини айблаб, терговни “ёпти-ёпти” қилиб юборилган ҳолатлар қанча! Қанчадан-қанча жиноятчилар ожизани муросага кўндиргани ёки қўрқитиб қўйгани учун сувдан қуруқ чиққан?\nШунда нафақат ўқишдан ҳайдаш ёки бошқа баҳоналар билан ОТМ талаба қизларига таҳдид қилишга, балки исталган бошқа жойда ҳам лавозим ва мавқеини суистеъмол қилиш билан қонунни бузишга йўл қўйилмайди.


Бош саҳифа / Маданият / Элликқалъада «Нафосат – бўстоним маним» IX респуб...\nЭлликқалъада «Нафосат – бўстоним маним» IX республика фестивали бўлиб ўтди\nБу анъанавий ёш ижрочилар ва рассомларнинг фестивали ўтказилиши жойи бежиз танлангани йўқ. Фестиваль Қорақалпоғистон, Туркманистон ва Татаристон халқ артисти Отажон Худойшукуров хотирасига бағишлаб у туғилган ва вафот этган ватанида ўтказилмоқда. Бу ҳам инсон ишлари боқийлиги, унинг давомчилари борлигидан бир дарак. Бугун бу забардаст санъаткор ва хонанда номидаги фонд ёш авлодни қўллаб-қувватламоқда.\nҲайъат аъзолари орасида халқ артистлари Муножот Йўлчиева, Муяссар Раззоқова,Махсет Хўжаниёзов, Гавҳархон Матёқобова,хизмат кўрсатган артистлари Оғабек Собиров, Шукур Ғофуров, Юлдузхон Турдиева, Самандар Хамроқулов ва бошқалар бор.\n– Мамлакатимизда ёшларни қўллаб-қувватлашга қаратилган кўплаб турли фестиваллар ва танловлар ўтказилади. Шу билан бирга «Нафосат – бўстоним маним» танлови улар орасида алоҳида ўрин тутади, негаки, мамлакатда ижоднинг миллий турлари каби дунё маданияти дурдоналари ижросини ривожлантиришга ҳам ёрдам беради, - деб таъкидлади «Ўзбекрақс» бирлашмаси бош директори, Ўзбекистонда хизмат кўрсатган артист, фестиваль ҳайъати аъзоси Муяссархон Сотволдиева.\nАнъанавий ижрочилар танлови фестиваль дастурининг зийнати бўлди. Унда ёш истеъдодлар Отажон Ҳудойшукуров куйлаган қўшиқларни ижро этишди.\nБахшилар ижросида ўзбек ва қорақалпоқ достонлари янгради. Халфалар ҳам ўз маҳоратларини намойиш этишди. Улар чолғу асбоблари жўрлигида ва уларсиз ўзларининг хос қўшиқларини куйлашди. Фестиваль қатнашчиларини лапарчилар ҳам хушнуд этишди.\nВокалчилар ва опера ижрочилари танловида ўзбек ва чет эл композиторлари асарлари ижро этилди, бу ерда дунёнинг турли тилларидаги мусиқий асарлар янгради. Эстрада ижрочилари кўрик-танловида эса ватанпарварлик руҳидаги қўшиқларни мамнуният билан тинглаш мумкин бўлди.\nТомошабинлар ўзбек миллий рақсларининг жозибаси ва бетакрорлигидан лаззат олдилар.Фестивалнинг бу бўлими чин маънода гўзал ва бой бўлди зеро, раққосалар ўз ҳудудлари рақсларининг ўзига ҳос жиҳатларини намойиш этдилар.\nТасвирий ва амалий санъатнинг ёш усталари ижодий ишлари намойиши ҳам барчада ёрқин таассурот қолдирди. Уларнинг ишлари фестиваль меҳмонларига Ўзбекистоннинг диққатга сазовор жойлари бўйлаб “саёҳат қилиш”,амалий санъатнинг турли намуналари билан танишиш имконини берди.


Шавкат Мирзиёев Тошкент вилояти иккига бўлиниши мумкинлигини маълум қилди – Газета.uz\nШавкат Мирзиёев Тошкент вилояти иккига бўлиниши мумкинлигини маълум қилди\nПрезидент Тошкент вилоятини иккига бўлишни ўйлаётганини маълум қилди. «Иккита ихчамгина вилоят бўлади», — дея таъкидлади у Нуравшонда бўлиб ўтган йиғилишда.\n19 март 2021, 16:12 Сиёсат\nТошкент вилояти икки қисмга бўлиниши мумкин. Бу ҳақда Ўзбекистон президенти Шавкат Мирзиёев жума куни Нурафшон шаҳрида бўлиб ўтган халқ депутатлари вилоят кенгашининг сессиясида маълум қилди, дея хабар бермоқда «Газета.uz» мухбири.\n«Сизга бир сирни айтаман. Мен ўзим билан харита олиб келганман. Тошкент вилоятини иккига бўлмоқчиман. Мана жим бўлиб қолдинглар. Тушунаман, бу сизларга ёқмайди. Бўлмоқчиман, Конституция бўйича ҳуқуқ менга берилган. Мен таклиф бераман Олий Мажлис кўриб чиқади», — деди давлат раҳбари.\nУнинг сўзларига кўра, «Ангрендан Бекабодга боргунча ярим кун кетади». «Хафа бўлманглар, аммо сизлар (маҳаллий депутатлар, оқсоқоллар ва бошқа раҳбарлар) бирлаша олмаяпсизлар, вилоятда бирдамлик йўқ», — дея таъкидлади у.\n«Ангрендаги оқсоқолнинг гапи Бекободга тўғри келмайди. Бекободнинг гапини Чиноз олгиси келмайди… Иккита ихчамгина вилоят бўлади… 22 та ҳудудни бирдан бошқаришнинг ўзи бўлмайди. Лекин бу ҳақда ҳали ўйлаяпман», — дея қўшимча қилди Шавкат Мирзиёев.\nПрезидент «Тошкент вилоятини ҳаммадан ҳам яхши биладиган» Зокир Алматовни (ИИВнинг собиқ раҳбари, айни пайт ички ишлар вазирининг маслаҳатчиси) бекорга олиб келмаганини айтди. Таъкидланишича, Алматов ҳокимга ёрдам бериб, «бутун элни бирлаштириб беради».\n«Депутатлар деганимда мана шу туман, шаҳар ва вилоят кенгашлари депутатлари уйғонишлари керак. Улар менга айтиши керак: ёки [вилоятни] бўлиб беринг, ёки биз бирлашамиз, деб. Мен ҳар куни бу ҳақида ўйлайман. Халқнинг манфаатлари учун қайси йўл маъқул деб ўйлаябман», — дея қайд этди давлат раҳбари.\n«Газета.uz» 3 565


Чопончиларнинг юмуши енгиллади – Сурхон тонги\nБош саҳифа / Жамият / Чопончиларнинг юмуши енгиллади\nЧопончиларнинг юмуши енгиллади\nАпрел 2, 2021\tЖамият Изоҳ қолдириш 158 Кўрилди\nМузработ туманидаги чопончилар қишлоғи ҳақида эшитганмисиз? У “Меҳригиёҳ” маҳалласида жойлашган. Бу маҳалладаги қўли гул аёллар тиккан, кўз нури, меҳрини бериб, майдалаб қавиган чопонларнинг таърифи анча машҳур.\nАммо, бугун уларнинг юмуши енгиллаган. Сабабини сўрасангиз, чунки маҳалладаги “Аёллар дафтари”га киритилган хотин-қизнинг 129 миллион сўмлик кредит маблағи эвазига 32 та замонавий тикув машинаси олиб берилди. Эндиликда, улар илгари ҳафтада 1 та чопон тиккан бўлса, ҳозир бу машинкалар ёрдамида 3-4 та тикишмоқда. Маҳсулот кўпайгандан кейин даромад ҳам шунга яраша бўлмоқда.\nМаҳаллабай ишлаш нима дегани ўзи, дейдиганларга тайёр мисол бу. Демак, дафтарлар бекорга тутилмаяпти, аҳолини қўллаб-қувватлаш, камбағалликдан чиқариш учун ажратилаётган миллиардлаб кредитлар эса бекорга сарф бўлмаяпти. Улар чопончилар қишлоғидаги аёлларга ўхшаш фуқароларнинг ҳаётида ўзгариш ясаяпти.\nКўриш учун видео: https://youtu.be/itG-OqIoD5w\nОлдинги Пойгабошида янги боғча\nКейинги «Синган қўл енг ичида» қолмасин…\nБир тадбиркор плёнка тайёрлаш цехи очса…\nҚўшиқларда Ватан мадҳи


Қирғиз депутатлари ва чекистлари ўзбек ҳамкасбларига мурожаат қилди\n24 январ 2018, Тошкент вақти: 08:35\nҚирғизистон махсус хизматлари фахрийлари Ўзбекистон ўз ҳудуди деб атаб, милиция десанти киритган Унгартепа-Ункур Тоо масаласи юзасидан вазият кескинлашиб бораётганидан ташвиш билдириб, тошкентлик ҳамкасбларига муаммони ҳал қилиш таклифи билан мурожаат қилдилар.Қирғизистон парламенти ҳам Ўзбекистон Олий Мажлисига бу борада мурожаат йўлланишини маълум қилди.\nҚирғизистон Миллий хавфсизлик хизмати раисининг собиқ ўринбосари генерал-майор Марат Иманкулов бошчилигидаги бир гуруҳ махсус хизмат фахрийлари чоршанба куни оммавий ахборот воситалари орқали ўзбекистонлик ҳамкасбларига мурожаат йўллади.\nМурожаатда Ўзбекистон милиционерлари томонидан икки давлат ўртасида баҳсли экани айтиладиган Унгартепа-Ункур Тоо ҳудуди масаласини тинч йўл билан ҳал қилиш ва бу ерда “Ўзбекистонда ноқонуний юрган шахслар” сифатида айбланиб, Наманганга олиб кетилган қирғиз ватандошларини ватанига қайтариш таклиф қилинган.\nМарат Иманкуловнинг айтишича, Ўзбекистонда Унгартепа, Қирғизистонда Ункур Тоо деб аталадиган мазкур ҳудуд атрофидаги вазият тобора кескинлашиб бораётгани мурожаат йўлланишига туртки бўлган.\n-Вазият кундан кунга кескинлашиб бораяпти. Турли кучлар, сиёсатчилар баёнотлар билан чиқмоқда. Улар “агар ҳукумат бу масалани ҳал қила олмаса, биз ҳал қиламиз. Бунинг учун бизга ваколат беринглар. Халқни йиғиб, қўлга олинган ватандошларимизни ўзимиз қутқариб келамиз”, деган гапларни айтишаяпти. Бу тўғридан-тўғри урушга сабаб бўладиган йўлдир. Бу йўл қирғизларга ҳам, ўзбекларга ҳам керак эмас, -деди Марат Иманкулов.\nБундан аввалроқ айрим қирғиз сиёсатчилари маҳаллий матбот орқали қилган чиқишларида, агар ҳукумат тез орада Ўзбекистон билан дипломатик йўл орқали вазиятни юмшатмаса, Унгартепани қўлларида қурол билан ҳимоя қилишлари тўғрисида баёнотлар тарқатган эди. Қирғизистон расмийлари бу каби баёнотларни фитна сифатида баҳолаган.\nҚирғизистон парламентида ҳам бу масала муҳокама қилиниб, депутатлар Ўзбекистон Олий Кенгашига мурожаат қабул қилишга келишиб олдилар.\nПарламентдаги “Ўнугуу-Прогресс” фракцияси раиси Бакит Тўрўбаев Унгартепа масаласи кескинлашиб бораётганини тасдиқлади:\n-Ҳукумат бу муаммони ҳал этиш учун ҳаракат қилаяпти. Бироқ вазият жуда кескинлашиб кетган. Муҳими бу муаммони ҳал этишда фитналарга алданиб қолмаслик керак. Ўзбекистон ҳам, Қирғизистон ҳам Унгартепа масаласида ишлаяпти. Бу масалани фақат дипломатик йўл билан ҳал қилиш тарафдоримиз, -деди Бакит Тўрўбаев.\nҚирғиз томони Унгартепани расман баҳсли ҳудуд деб билади, бироқ қирғиз матбуотида Унгартепа Қирғизистон ҳудуди экани аниқлиги иддао қилинади. Ўзбекистон Ички Ишлар вазирлиги эса август ойи охирларида тарқатган баёнотида Унгартепани Наманган вилояти Чортоқ туманига қарашли ҳудуд сифатида таърифлаган.\nАввалроқ Унгартепа Ўзбекистонга тегишли экани тўғрисидаги 20-сонли протокол 2006 йилда Тошкентда икки давлат расмийлари томонидан имзолангани тўғрисида ҳужжатлар мавжуд экани хабар қилинган эди.\nҚирғизистон президенти мазкур ҳужжатнинг топилиши муносабати билан тафтиш ўтказиш тўғрисида кўрсатама берган эди.


Энди автоташувчилар Туркияда виза расмийлаштирмаган ҳолда 30 кун бўлишлари мумкин. Тегишли қарорни Туркия Президенти Ражаб Тоййиб Эрдўған имзолаган.\nТуркия Президентининг Ўзбекистон автоташувчилари учун кириш визасини бекор қилиш тўғрисидаги қарори 2019 йилнинг 10 майидан кучга кирди.\nБундай қарор Ўзбекистон Президентининг Туркияга 2017 йил 25 октябрдаги ташрифи чоғида имзоланган Йўловчи ва юкларни автомобилларда халқаро ташувлар тўғрисидаги ҳукуматлараро битимни амалга ошириш доирасида қабул қилинди.\nФОТО: Дубайдаги Бурж Халифа биноси Ўзбекистон байроғи тусига кирди\nТуркманистон президенти амалдорларга боулинг ўйнаш сирларини ўргатди (ВИДЕО)\nҚозоғистонлик тадбиркорлар гўштни ички бозорда сотишдан кўра Ўзекистонга экспорт қилишни афзал кўришмоқда\nимомназарова мухаббат 13 феврал 2020 14:39\nтуркиядан халкаро юк ташувчи фирма юкларни уз эгасига топширмаяпти йуколяпти ишонч йуколди узбекистон фукаролари юкни йукотишиб турли бахога сансалорликка йул куйишяпти 2019 йилнинг ноябрида расман туркия давлатидан топширилган юк салкам20 кг юк йук вахоланки юк ташиш уларда халкни хожатини чикариш учун хизмат килишяптими ё бошка максадда бу хакида республика прокуратурасига мурожаат килинди шу масала юзасидан\nимомназарова мухаббат 13 феврал 2020 15:25\nтуркиядан халкаро юк ташувчи фирмалар юкни йукотиб хам юборишяпти мана 2019 йилнинг ноябр ойида туркиядан узбекистонга салкам 20 кг юк йукотилган вахоланки юк расман селвер экспресс фирмаси хозирда арт экспресс номи билан иш юритувчи фирма томонидан йукотилган бу хакида биз республика прокуратурасига мурожаат килишимизга тугри келди вахоланки юк ташиш халкни ишини енгиллаштириш урнига фирибгарлик каллоблик билан шугулланишяптими бир гап айтишга ожизмиз


GM Uzbekistan ўзи ишлаб чиқарган автомобилларга акциз солиғи 5 баробардан зиёдроққа камайтирилганига қарамай, бу нархлар пасайишига сабаб бўла олмаслигини маълум қилди.\nНархнинг пасайтирилмаслигига баҳона ҳам тайёр – бу валютанинг эркин курсига ўтилиши.\nКомпаниянинг билдиришича, акциз солиғининг 27 фоиздан 5 фоизга туширилиши валюта курсидаги тафовут сабаб харажатларнинг ошиб кетишини қоплаш ва бу билан автомобилларнинг чакана нархларидаги барқарорликни таъминлаш имконини берган.\nБунақа алдовга фақат ўзбек ишонади. Чунки аслида GM Uzbekistan автомобиллари нархи белгиланишида ҳеч қачон акциз тўлови мезон бўлмаган.\nЧунки ўзбек автомобиллари ҳар доим долларнинг қора бозор нархида сотилиб келинган. Валютанинг эркин курсига ўтилиши фақат бу кўчада янада катта байрам қилиш учун имконият яратди, холос.\nЎзим биладиган мисол. Танишимиз ҳали эркин конвертацияга ўтилишидан бир неча ой олдин 8 минг долларга “Нексия”нинг янгисидан олди. Бу машинанинг ўша вақтдаги доллардаги нархи шундай эди.\nНархи сўмда белгиланса-да, сўмга эшакнинг тўқимини ҳам беришмасди машина билан боғлиқ бўлса. Фақат “кўки”дан чўзиш керак эди.\n“Кўки”ни ҳам банкдан олиб бўлмасди. Фақат қора бозордаги учарлардан олиш мумкин эди. Пародокс шунда эдики, қора бозордан доллар олиш қонунга зид эди.\nШунга қарамай, ҳукумат гўёки бу ноқонунийликни кўрмасди. Чунки “кўк”нинг ҳаммаси ўша қонунсизликка қарши курашувчиларнинг чўнтагига келиб тушарди.\nКейин конвертация баҳона бояги танишимиз олган “Нексия”нинг нархи 10 минг доллардан ошди. Фақат сўмга сотилишини айтмаса, бошқа ўзгариш бўлгани йўқ.\nХуллас, долларнинг қора бозор курсига мослаштирилиши GM Uzbekistan учун фақат фойдага ишлади. Шу баҳона компания ўзи ишлаб чиқараётган машиналар нархини кўтариб олди.\nЭнди эса акциз тўлови 5 баробардан зиёдроққа камайтирилган бир пайтда валюта курси алмашганини йиртиққа ямоқ қилиш ҳаракатини бошлаб юборишди.\nНа Ўзбекистондаги бирорта матбуот, на анча эркин бўлиб қолгани айтилаётган экспертлар бу хусусда бир хулосасини билдирмади.\nБунинг ўрнига “GM Uzbekistan автомобилларининг акциз солиғининг пасайтирилган ставкаси 2017 йилнинг 5 сентябридан амалда қўлланиб келинмоқда. Ўз-ўзидан келиб чиқадики, акциз солиқ ставкасининг ўзгариши билан нархлар туширилиши кўзда тутилмаяпти”, деган баҳонани эшитяпмиз.\nХалқнинг молиявий қудратини сўриб олиш қачонгача давом этар экан?\ndata-title="Алдагани ўзбек яхши" data-description="GM Uzbekistan ўзи ишлаб чиқарган автомобилларга акциз солиғи 5 баробардан зиёдроққа камайтирилганига қарамай, бу нархлар пасайишига сабаб бўла олмаслигини ..." data-image="https://eltuz.com/wp-content/uploads/2018/01/rasm3353-1.jpg" data-url="https://eltuz.com/elak/202331/" data-services="facebook,odnoklassniki,twitter,telegram" data-counter="ig">


Тошкентда яна бир уйида даволанишга уринган бемор вафот этди - Zamin.uz\n18:23 / 07.07.2020\nЎзбекистонда коронавирус қурбонлари сони 40 нафарга етди. Соғлиқни сақлаш вазирлиги Тошкентда коронавирусга чалинган 79 ёшли бемор ўткир юрак-қон томин ва нафас етишмовчилигидан вафот этганини маълум қилди.\n«Тошкент шаҳри Юнусобод туманида яшовчи, 79 ёшли Х.Б. (эркак киши) жорий йил 19 июнь кунидан тана ҳарорати кўтарилиб, йўтал безовта қилган. Шунга қарамай, мутахассисларга мурожаат қилмасдан бир ҳафта давомида уйида даволанган.\nШифокорларнинг стандартлар асосида ўтказган тезкор реанимацион муолажаларига қарамасдан бемор ўткир юрак қон-томир ва нафас етишмовчилигидан вафот этди», – дейилади хабарда.\nЭслатиб ўтамиз, вазирлик бугун эрталаб Самарқандда коронавирусдан яна бир ўлим қайд этилгани ҳақида маълум қилди.\nБундан ташқари, Навоий вилояти ҳокими Қобил Турсунов бугун тушдан кейин эълон қилинган видеомурожаатида «куни кеча» вилоятда коронавирусдан илк ўлим ҳолати қайд этилганини билдирди. Соғлиқни сақлаш вазирлиги ҳозирча бу борада изоҳ берганича йўқ. «Замин» янгиликларини «Вконтакти»да кузатиб боринг\nБир кунда учинчи ўлим қайд этилди, жами ўлим ҳолатлари сони 34тага етди\n5-07-2020, 23:31, Жамият


Қизнинг кўкрак ва қорнига кесувчи-санчувчи жисмлар орқали 16 та тан жароҳати етказилган.\nБош прокуратура Андижон вилоятининг Асака туманида 9 ёшли қиз ўлдириб кетилгани тўғрисида ижтимоий тармоқларда тарқалган хабарларни тасдиқлади.\nXabar.uz нашри Бош прокуратура матбуот хизматига бу борада сўров жўнатган ва тасдиқ жавобини олган.\nХабарда айтилишича, шу йилнинг 21 июнь куни соат 18:00 атрофида тумандаги маҳаллаларнинг бирида вояга етмаган Қ.И.нинг (2011 йилда туғилган, қиз бола, мактаб ўқувчиси) жасади уйидан топилган.\n“Ҳодиса жойини кўздан кечириш жараёнида мурда ётган хонада буюмларнинг жойлашиш тартиби бузилганлиги, кийиниш столи (трюмо) тортмасида бўлган 1,5 млн. сўм пул йўқолганлиги аниқланган”, - дейилади хабарда.\nМазкур ҳолат юзасидан шу кунёқ ЖКнинг (Жиноят кодекси) 97-моддаси (қасддан одам ўлдириш) 2-қисми «в» банди билан жиноят иши қўзғатилиб, тергов-тезкор гуруҳи ташкил этилган. Жиноятни фош этиш чоралари кўрилмоқда.


Самарқандда талаба қиз ярим тунда ётоқхонанинг 9-қаватидан тушиб кетди - xabar.uz\nСамарқандда талаба қиз ярим тунда ётоқхонанинг...\nСамарқандда талаба қиз ярим тунда ётоқхонанинг 9-қаватидан тушиб кетди\n30.03.2022 15:23 0 2843\nСамарқанда талаба қиз ётоқхонанинг баланд қаватидан ўзини ташлагани айтилмоқда. Воқеа 29 март куни, тахминан соат тунги иккиларда Самарқанд шаҳри, Спитаменшоҳ кўчасида жойлашган Самарқанд давлат университети талабалар ётоқхонасида содир бўлган. Бу ҳақда «Замон» информацион дастурида маълум қилинди.\nҚайд этилишича, талаба қиз университетда кечки таълим шаклида, иккинчи курсда ўқиган. Университетнинг ёшлар масалалари бўйича проректори талабанинг ўқитувчи ёки курсдошлари билан низоли ҳолатлари, ўқиши билан ҳеч қандай муамоси бўлмаганини айтмоқда.\n― Шу нарса аниқландики, қизимиз тарбияли, оғир-босиқ, фақат озгина журатсизроқ, лекин ўқишга қизиқувчан, интилувчан бўлган. Мана ҳозирги кунда талабаларга ишлашга рухсат берилсада, «мен ишлашим керак эмас, яхши ўқишим лозим» деган позицияни тутган қизларимиздан бўлган. Ҳар битта курсдоши билан, бу ердаги хонадоши билан, ўқитувчилари билан гаплашдик. Ҳеч ким билан ҳеч қандай келишмовчилиги йўқ, ― деди СамДУнинг ёшлар масалалари бўйича биринчи проректори Шаҳзода Негматова.\nТалаба қиз аслида ётоқхонанинг олтинчи қаватида яшаган, аммо у ётоқхона биносининг тўққизинчи қаватидан ўзини ташлаган.\n― Оқшом аниқ соат неччилигини билмийман, коридордан баланд шовқин эшитилди. Нима бўлди деб кўзимни очдим. Ҳамма у ёқ-бу ёққа чопган, ички ишлар ходимлари келган,― дейди ётоқхонада яшовчи талабалардан бири.\n― Ҳолат ҳамма уйқуда вақтида содир бўлган. Биз ҳам ички ишлар ходимлари келганидан кейин билдик,― дейди бошқа бир талаба.\nУ ичидагини бировга айтмайдиган, оғир-босиқ қиз бўлган. Аммо сўнгги вақтларда бироз тушкун кайфиятда бўлганини айтади дугоналаридан бири.\n― Хонадоши хонасида бўлган, нега кайфиятинг йўқ деб сўраганида йиғлаб чиқиб кетган экан,― дейди ётоқхонада яшовчи талабалардан бири.\nҲолат юзасидан Самарқанд вилояти прокуратураси маълумот берди.\nУнда қайд этилишича, 2022 йилнинг 29 март куни тунги соат тахминан 02:03да Пастдарғом туманида яшаган Э.С. Самарқанд шаҳри Спитаменшоҳ кўчасида жойлашган кўп қаватли талабалар ётоқхонасидан тушиб кетиб, оғир тан жароҳати олиши оқибатида воқеа жойида вафот этган.\nСамарқанд шаҳар прокуратураси ҳолат бўйича терговга қадар текширув ҳаракатларини олиб бормоқда.\nталаба қиз ётоқхона\nТаълим 19/06, 11:10\nҲаракат қилмасангиз мўъжиза юз бермайди!..» – санъаткордан дастурчига айланган йигит ҳикояси


Ўзбекистон 20:13 / 02.08.2019 144831\nЖиноят ишлари бўйича Тошкент вилояти судининг 2 август куни бўлиб ўтган ёпиқ суд мажлисида Самарқанд вилоятининг собиқ ҳокими Туробжон Жўраев ва унинг шерикларига нисбатан суд ҳукми ўқилган. Бу ҳақда Kun.uz манбаси маълум қилмоқда.\nМанба маълумотига кўра, Т.Жўраев Ўзбекистон Республикаси Жиноят кодексининг 167- («ўзлаштириш ёки растрата йўли билан талон-торож қилиш»), 206- («ҳокимият ёки мансаб ваколати доирасидан чиқиш»), 210- («пора олиш») ва 243- («жиноий фаолиятдан олинган даромадларни легаллаштириш») моддалари билан айбдор деб топилган ҳамда 13 йилга озодликдан маҳрум этилган.\nТ.Жўраевнинг ўринбосари Ўткир Абдуллаев ЖКнинг 210-моддаси билан айбдор деб топилиб 10 йилга, вилоят ҳокимлиги бош мутахассиси Баҳодир Хўжақулов ЖКнинг 206-, 210-, 243-моддалари билан айбланиб 7 йилга, мутахассис Ботир Абдуллаев ЖКнинг 210- ва 243-моддалар билан 7 йилга қамалган бўлса, Тўлқин Сулаймоновга 210- ва 243-моддалар билан билан 5 йилга озодликдан чеклаш жазоси ҳамда энг кам иш ҳақининг 300 баробари миқдоридаги жарима тайинланган.\nKun.uz маълумотига кўра суднинг якуний ҳукми эълон қилингунга қадар озодликда юрган Ў.Абдуллаев бугун суд залидан қамоққа олинган.\nМаълумотларга кўра, тергов материалларида «Жиноий гуруҳ раҳбари» дея кўрсатилган Туробжон Жўраев Самарқанд шаҳрида кўп қаватли турар жойлар қуриш учун пудратчилардан жами 2 млн 140 минг АҚШ доллари миқдорида пора олган.\nЭслатиб ўтамиз, 2018 йилнинг 13 июлида Ўзбекистон Республикаси Бош прокуратурасининг «Фейсбук»даги саҳифасида ҳуқуқни муҳофаза қилувчи органлар йирик коррупцион схемага чек қўйгани ҳақидаги лавҳа эълон қилинган эди.\n2018 йил 24 декабрда Самарқанд вилояти собиқ ҳокими Туробжон Жўраевга нисбатан тергов якунланиб, иш судга оширилгани хабар қилинган эди.\nЎз вақтида Ўзбекистон Республикаси Халқ таълими вазири лавозимида ишлаган Туробжон Жўраев Сурхондарё ва Қашқадарё вилоятларига ҳам раҳбарлик қилган. 2008 йилдан 2011 йилгача у Сурхондарё вилояти ҳокими бўлган. 2011 йилда уни қўшни Қашқадарё вилоятига ўтказишган.\n2013 йилнинг сентябрида Ўзбекистоннинг биринчи президенти И.Каримов Т.Жўраевнинг фаолиятини кескин танқид остига олиб, уни Қашқадарё вилояти ҳокими лавозимидан бўшатган эди.\nШундан сўнг Т.Жўраев узоқ вақт раҳбарлик лавозимида ишламаган. Ўшандаёқ у коррупция ва порахўрликда айбланган эди. Бироқ, 2017 йилнинг апрелида Т.Жўраев Тошкент вилоятининг Бекобод туман ҳокими лавозимига тайинланди.\nОрадан бир ойча вақт ўтгач, 2017 йилнинг июнида унга Ўзбекистоннинг ташриф қоғози бўлмиш Самарқанд вилояти раҳбарлиги ишониб топширилди. Туробжон Жўраев вилоятда таниш-билишчилик ўрнатиб, пул таъма қилишни бошлаб юборган. Тергов давомида Туробжон Жўраевнинг ўзи ҳеч нарсани рад этмаган. Самарқанд вилояти ҳокимининг ўринбосари Ўткир Абдуллаев ва ҳокимликнинг яна икки ходими қурилишга оид турли фирибгарликларда иштирок этишган.\n23:26 / 26.11.2021 1834\n23:19 / 26.11.2021 1065\n23:16 / 26.11.2021 1562


Стокҳолм "террорчиси" Раҳмат Оқилов суди 13 февралда бошланади\n02 июн 2020, Тошкент вақти: 14:48\nСтокҳолмда амалга оширилган терактда гумон қилинаëтган Раҳмат Оқилов.\nЎтган йилнинг 7 апрелида Стокҳолмда террор ҳаракатини амалга оширганликда айбланаётган Ўзбекистон ватандоши Раҳмат Оқиловга нисбатан суд жараёни13 февралда бошланади. Бу ҳақда 30 январь куни Стокҳолм суди тарқатган расмий баёнотга таянган ҳолда Новости агентлиги хабар берди.\nРасмий баёнотда таъкидланишича, суд жараёни 9 майда якунланиши режаланмоқда. Оқиловга нисбатан ҳукм эса июнь ойининг бошларида ўқилади.\n18 декабрда Швеция прокурори Ханс Ирман Раҳмат Оқиловга нисбатан тергов жараёни якунланганини ва иш судга оширилганини айтган эди. Лекин ўшанда суд жараёни қачон бошланиши номаълум бўлиб қолаётган эди.\nОқилов 2017 йилнинг 7 апрелида Стокҳолм марказидаги Дроттнинггатан кўчасида юк машинасини пиёдалар устига ҳайдаши оқибатида 11 яшар бир қизалоқ дохил 5 одам ҳалок бўлган, 14 киши жароҳатланган эди.\nБеш қисмли сериал 8-12 июнь кунлари Ўзбекистондаги 11та телеканалда намоийш этилади.\nБеш қисмли сериал 8-12 июнь кунлари Ўзбекистондаги 11та телеканалда намоийш этилиши маълум қилинди. “Ўзбеккино”нинг маълум қилишича, “ушбу махсус лойиҳа “Саид билан Саида” фильмига киритилмай қолган янги саҳналар билан бойитилди”.


Тожикистонда цемент жуда қимматлади\nРасмий маълумотларга кўра, сўнгги бир ой давомида Тожикистон бозорларида цементнинг нархи икки баробар ошган. Бир ой олдин бозорда бир тонна цемент 450 сомоний турган бўлса, энди 900 сомоний ёки 300 АҚШ долларига сотилмоқда.\nМаҳаллий кузатувчилар Тожикистонда йирик иншоотлар, жумладан, саноқсиз меҳмонхона ва ГЭСлар қурилаётгани, шунингдек, “Тожикцемент” заводида ўтказилаётган таъмир цемент тақчиллигининг асосий сабаби эканини айтмоқда.\nАммо “Тожикцемент” корхонаси директори ўринбосари Ражабгул Ҳақназарова цемент тақчиллиги ҳақидаги маълумотни инкор этди.\nУнинг айтишича, “Тожикцемент” жорий йилнинг дастлабки беш ойида 124 минг тонна цемент ишлаб чиқарган. Бу эса ўтган йилнинг шу даврига нисбатан 32 минг тонна кўпдир.\n“Аммо биз ишлаб чиқараётган маҳсулотимизнинг 80 фоизини ҳукумат қарори билан мамлакатда қурилаётган йирик иншоотларга етказиб бераётганимиз сабабли ички бозорни тўлиқ таъминлаш имкони бўлмай қолди”, - деди Ражабгул Ҳақназарова.\nМаҳаллий ишбилармонлар эса мамлакат бозорларида мавжуд бўшлиқни Ўзбекистоннинг Навоий вилоятида ишлаб чиқарилаётган цемент билан тўлдиришга ҳаракат қилмоқда. Аммо бу иш осон бўлмаётганини айтади савдогарларнинг кўпчилиги.\n“Ўзбекистоннинг Навоий шаҳридаги цемент заводининг асосий мижозлари қозоқлар. Заводга катта миқдорда маблағ ўтказган қозоқ ишбилармонларига кўпроқ имкониятлар берилган. Улардан сўнг қирғизлар. Тожик тужжорлари учун Навоийдан цемент олиш кун сайин қийинлашиб бормоқда. Аввал темир йўл орқали вагонларда цемент олиб кирган бўлсак, энди Хўжанд шаҳри орқали юк машиналарида ташишга тўғри келяпти”,- дейди Ҳисор туманидаги қурилиш маҳсулотлари бозорини Ўзбекистон цементи билан таъминлаб турган Саидмурод исмли ишбилармон.\nТожикистонлик ишбилармонлар Навоий цементининг ҳар тоннаси учун Сариосиё станциясига қадар илгари 78 доллар тўлаган бўлса, энди 135 доллар тўлаётганини таъкидлади.\nСаидмурод Навоий цементи учун пайдо бўлган кучли рақобатда қозоқлар ғолиб келаётганини, аммо бунинг ҳеч қандай сиёсий омили йўқлигини, шунчаки ўзбек цементига талаб ошганини билдирди.\nСаидмуроднинг айтишича, четдан олиб кирган цементининг ҳар тоннасини савдогарларга 420 сомонийдан топширмоқда.\nСаидмурод мамлакат бозорларига 420 сомонийдан чиқарилаётган цемент 900 сомонийдан сотилаётгани сабабларидан бири маҳсулот тўртинчи қўлдан сотилаётгани ва уларнинг ҳар бири ўз устамасини қўяётгани эканини таъкидлади.\nТожикистон бозорларига цемент қимматлаганига қарамай, янгича яшашни орзу қиладиган маҳаллий аҳоли устига киймай, қорнига емай бўлса-да, уй қуришда давом этмоқда. Россияда ишлаб, бирмунча яхши топаётган тожикистонликлар қиммат тушаётганига қарамай, уй қуришни тўхтатгани йўқ. Аммо ўртаҳол кишилар иморат солишни яхши кунларга қолдирмоқда.


СOVID-19 га қарши вакциналарнинг ишланмалари бўйича дайжест (19.11.2020 ҳолатига)\n2020 йилнинг 19 ноябрь ҳолати\nЖССТ бир ҳафта ичида коронавируснинг юқишлар сони рекорд даражада ошганини маълум қилди\nЖаҳон соғлиқни сақлаш ташкилоти бир ҳафта ичида коронавируснинг юқишлар сони рекорд даражада ошганини маълум қилди.\nЎтган ҳафта давомида дунё бўйлаб вирусга чалинганлар сони 3 977 223 тага кўпайди. Ўлимга олиб келадиган ҳолатлар сони 59 699 тага етди. Ҳар иккала кўрсаткич ҳам аввалги етти кунда аниқланган 3 695 495 та янги касалга чалинганлар ва 54 835 нафар киши ўлганига нисбатан сезиларли даражада ошди.\nЖССТ гарчи Европа энг кўп касалга чалинганларнинг сони ҳақида хабар беришда давом этаётган бўлса-да, ўтган ҳафта аҳоли саломатлиги ва жамоат чора-тадбирлари соҳасида яоралар кучайтирилиши натижасида аввалги етти кун нисбатан у 10 фоизга тушиб кетганлигини маълум қилди. Ўтган ҳафта давомида Европада жами 1 840 085 та инфекция юқиш ҳолатлари ва 29 043 та ўлим ҳолатлари аниқланган.\nШимолий ва Жанубий Америкада бир ҳафта ичида касалланганлар сони 1,45 миллиондан ошди ва 19 минг киши ҳалок бўлди. Жануби-Шарқий Осиё минтақасида 373 мингдан ортиқ киши касалланган бўлиб, етти кун ичида ҳалок бўлганлар сони 4,5 мингдан ошиб кетди.\nЕвропа Иттифоқи Covid-19га қарши бешинчи вакцинани сотиб олиш ҳақида келишиб олди\n17 ноябрь куни Европа комиссияси Европа Иттифоқи фуқаролари учун 1,2 миллиард дозали вакциналар учун олдиндан буюртмани расмийлаштирди. Бу Европа Иттифоқи ҳукумати томонидан CureVac фармацевтика компанияси билан маъқулланган бешинчи шартнома бўлиб, у Covid-19 га қарши вакцинанинг 225 миллион дозасини дастлабки сотиб олишини кўзда тутади .\n"CureVac билан бугунги шартнома AstraZeneca, Sanofi-GSK, Janssen Pharmaceutica NV ва BioNtech-Pfizer билан имзоланган битимлар, шунингдек, Moderna билан муваффақиятли музокараларни қўшган ҳолда Европада ишлаб чиқариладиган вакциналарнинг шундоқ ҳам кенг портфелини кенгайтирмоқда. Ушбу вакциналарнинг диверсификация қилинган портфели ушбу вакциналарнинг хавфсизлиги ва самарадорлиги исботланиши заҳоти Европа эмлашга яхши тайёргарлик кўришини таъминлайди", - дейилади Европа комиссияси баёнотида.\nҚайд этилишича, аъзо давлатлар паст ва ўрта даромадли давлатларга вакциналарни ҳадя қилишга ёки уларни бошқа Европа давлатларига йўналтиришга қарор қилиши ҳам мумкин.\nАмериканинг "Modernа" компанияси яқинда у томонидан ишлаб чиқилган вакцинани синовдан ўтказишнинг учинчи босқичи 94,5%га юқори самарадорлик кўрсатганини маълум қилди. Бироқ, аввал хабар берилганидек, ЖССТ раҳбари Тедрос Адханом Гебрейесус коронавирусга қарши вакцина – фалокатдан қутқазадиган восита эмаслигини, "ўз-ўзидан пандемияни қолдирмаслигини" маълум қилди .\nНидерландияда карантин чекловларини енгиллаштиришмоқда\nНидерландия ҳукумати мамлакатда коронавирус тарқалиши суръатининг пасайиши фонида чекловчи чораларни бўшаштирди ва театрларга, музейларга ва бошқа давлат муассасаларига ўз фаолиятини давом эттиришга рухсат берди.\n"Рақамлар ҳали ҳам жуда юқори, лекин тренд пастга қараб бормоқда, бу яхши", - деди Нидерландия Бош вазири Марк Рютте матбуот анжуманида.\nЧоршанбадан мамлакатда театрлар, музейлар, кинотеатрлар, клублар, бассейнлар, ҳайвонот боғлари ва мавзувий парклар қайта ишлай бошлайди. Ўтириш мумкин бўлган хоналарда 30 нафаргача одам бўлиши мумкин. Кўчада тўрт кишидан иборат гуруҳ бўлиб юриш ва кунига уч кишигача меҳмонни уйга таклиф қилиш мумкин бўлади. Шунингдек, тўрт кишидан иборат гуруҳ бўлиб спорт билан шуғулланишга рухсат берилади.\nБироқ, ниқоб тақиш режими сақланиб қолмоқда: одамларга жамоат жойларида юзларига ниқоб тақиш қатъиян тавсия этилади.\nРютте Рождество ва Янги йил давомида қандай қоидалар амал қилишини тилга олмади. "Биз декабрь ойининг ўрталарида эҳтиёткор оралиқ қадам ташлашга умид қиламиз. Рождество байрамини нишонлашга катта эҳтиёж бор", - дейди соғлиқни сақлаш вазири Уго де Йонге.\nПандемия бошланганидан буён Нидерландияда 450 мингдан ортиқ киши коронавирус билан касалланган ва 8,6 мингдан ортиқ киши вафот этган.\nКоронавирус қандай яширин таҳдидларга эга – шифокор фикри\nМаълумки, коронавирус инфекцияси ошқозон ости безига салбий таъсир кўрсатиб, қандли диабет ривожланиш хавфини оширади. Россиялик мутахассислар буни қандай қилиб олдини олиш кераклигини гапириб беришди.\nЭндокринолог шифокор, Қандли диабет институти директори Марина Шестакова коронавирус инфекциясининг яширин таҳдидларини таърифлаб берди ва нима учун диабет билан оғриган одамлар COVID-19 ни оғир кечиришларини гапириб берди .\nАввало, эндокринолог ҳозир коронавирусли беморлар учун мўлжалланган клиникаларда қандли диабет билан оғриган беморлар касалхонага ётқизилганларнинг умумий сонининг қарийб 25% — 30% ини ташкил этишини таъкидлади.\nШифокорнинг сўзларига кўра, ошқозон ости безига ҳам салбий таъсир кўрсатувчи коронавируснинг асосий яширин таҳдидларидан бири семизликдир. Бундан ташқари, бу таҳдидни вируснинг ўзидан кўра ўз-ўзини изоляция режими ўзида кўпроқ ифодалайди. Пандемия пайтида жисмоний фаолликни чеклаш, тана вазнини ошириш ва жуда кўп овқатланиш – буларнинг бари диабетнинг иккинчи турига олиб келиши мумкин.\nШестакова, шунингдек, коронавирус организмга қондаги юқори шакар даражасида фаол кириб боради, чунки "у ширинликларни севади" ва глюкоза унинг учун - ажойиб озуқа муҳитидир. Шунинг учун, қондаги юқори шакар даражаси билан бирга бўладиган диабет, бу хавфли касаллик, негаки у COVID-19 касаллигининг оғир кечишига олиб келиши мумкин.\nЯна бир хавф омили - стресс, бу COVID-19га чалинган беморда, ҳаттоки диабет бўлмаганларда ҳам, гипергликемияга олиб келади.\nШифокор ҳаттоки сизда диабет йўқ бўлса ҳам, қондаги шакар даражасини назорат қилиш, ширинликларни ортиқча емаслик ва ўзингизга кўпроқ жисмоний юклама беришни тавсия этади.\nТадқиқотлар шуни кўрсатадики, коронавирусга қарши иммунитет олти ойдан ортиқ давом этиши мумкин\nЭрта тадқиқотларниг кўрсатишича, Covid-19 учун иммунитет камида олти ой давом этиши мумкин, эҳтимол, организмнинг иммун хотирасига боғлиқ равишда бундан ҳам анча узоқ сақланиши мумкин.\nБир неча тадқиқотлар иммун тизимининг оқсил компонентларига қаратилган эди. Сўнгги тадқиқотда COVID-19 дан тузалиб чиққан 19 ёшдан 81 ёшгача 185 нафар америкаликлар иштирок этишди. Уларнинг аксарияти касалликни енгил кечиришган.\nСан-Диегодаги Калифорния университети Ла-Хойя иммунология институти ва Нью-Йоркдаги Икана тиббиёт мактаби тадқиқотчилари аломатлар бошланганидан кейин турли вақтларда олинган қон намуналарини таҳлил қилиб чиқишди, уларнинг айримлари касалликдан сўнг 6 ой ўтиб олинган эди.\nТадқиқотчилар антитаналарнинг олти ойдан саккиз ойгача "барқарор" эканлигини аниқладилар. Тадқиқотчиларнинг аниқлашича,, иммун хотира B- ҳужайралари деярли барча иштирокчиларда топилган ва вақт ўтиши билан ушбу ҳужайраларнинг ўсиши кузатилганга ўхшайди.\nОлимлар, вирусга қарши иммун жавоб илгари ҳисоблангандан кўра анча давомийроқ бўлади, шунга мос равишда, самарали вакцина барқарор ҳимоя иммунитетини келтириб чиқариши мумкин деган хулосага келишди.\nБугунги кунда коронавирусларнинг етти тури маълум бўлиб, уларнинг сўнггиси COVID-19ни чақирадиган SARS-CoV-2дир. SARS-CoV-2дан фарқли ўлароқ бошқа коронавируслар фақат оддий шамоллашни чақиради.


Комил Алламжонов Буюк Британия элчиси билан музокара ўтказди\n22:09 / 17.09.2020\nМасс-медиа фонди васийлик кенгаши раиси Комил Алламжонов Буюк Британиянинг Ўзбекистондаги фавқулодда ва мухтор элчиси Тим Торлот билан онлайн учрашув ўтказди. Бу ҳақда у ўз Telegram-каналида маълум қилди.\n«Учрашувда Фонд томонидан амалга оширилган лойиҳалар муҳокама қилинди, пандемия пайтида ёлғон маълумотларнинг тарқалишига қарши курашиш бўйича чора-тадбирлар ва қийин аҳволда бўлган журналистларни қўллаб-қувватлаш ҳақида маьлумот берилди.\nУмуман олганда, суҳбат самимий ва дўстона руҳда ўтди. Биз келгусидаги ҳамкорлик ва қўшма лойиҳаларни, шу жумладан, мамлакатимизда сўз ва оммавий ахборот воситаларининг эркинлигини ривожлантиришга қаратилган лойиҳаларни амалга оширишга келишиб олдик», – деб ёзади Комил Алламжонов.\nЭслатиб ўтамиз, Британия элчиси Kun.uz'га берган интервьюсида Ўзбекистондаги сўз эркинлиги борасида ҳам ўз фикрлари билан ўртоқлашган эди.\n«Бу ерга келганимдан буён одамлардан энг кўп эшитган гапларимдан бири айнан сўз эркинлигини таъминлаш борасидаги ўзгаришлар ҳақида бўлди. Мунозараларни ташкил этиш, жамият орасида баҳс-музокараларга сабаб бўладиган мавзуларни ёритишда журналистларнинг фаоллашуви ҳамда ўрни келганда ҳукуматни ҳам танқид қила билиши бу соҳадаги ислоҳотлар натижаси, деб ўйлайман», – деганди элчи Тим Торлот.


Қозоғистон Президенти VI Шарқий иқтисодий форумнинг ялпи мажлисида иштирок этди\n3 Сентябрь 17:15\nNUR-SULTAN.Kazinform - Қасим-Жомарт Токаев VI Шарқий иқтисодий форумининг ялпи мажлисида видеоалоқа орқали иштирок этди, дея хабар беради Kazinform Ақорда расмий сайтига таяниб.\nУчрашувда Россия Президенти Владимир Путин ва Мўғулистон Президенти Ухнаагийн Хурэсух ҳам чиқиш қилди. Хитой раҳбари Си Цзиньпин, Ҳиндистон бош вазири Нарендра Моди ва Таиланд бош вазири Прают Чан-Оча форум иштирокчиларига видео мурожаат қилишди.\nПрезидент ўз нутқида Россия Президентига бундай муҳим учрашувда иштирок этиш таклифи учун миннатдорчилик билдирди. Қозоғистон Президенти бу форум иқтисодий ҳамкорликнинг энг долзарб масалалари бўйича халқаро мулоқот учун ҳақиқий обрўли майдонга айланганини таъкидлади.\nҚасим-Жомарт Тоқаевнинг айтишича, минтақа Қозоғистон учун стратегик ҳамкор сифатида муҳим аҳамиятга эга. Географик жиҳатдан минтақа Евросиёни тез ривожланаётган Осиё-Тинч океани минтақаси билан боғлайди.\n«Қозоғистон Марказий Осиёнинг энг йирик иқтисодиёти сифатида минтақа билан алоқаларини мустаҳкамлашни режалаштирмоқда. Бу қадам шуни кўрсатадики, мамлакатимиз осиёлик ҳамкорлари билан муносабатларга катта аҳамият беради. Стратегик ҳамкоримиз ва иттифоқчимиз, буюк Евроосиё гиганти - Россия Федерацияси билан ҳар томонлама ҳамкорлик Қозоғистоннинг Евроосиё стратегиясининг асосий элементи ҳисобланади», - деди Президент.\nДавлат раҳбари ҳамкорликни мустаҳкамлаш мақсадида бир қатор соҳаларга тўхталди.\nҚозоғистон Президенти самарали транспорт инфратузилмасини яратиш муҳимлигини таъкидлади. Шунингдек, у мамлакатнинг транзит тармоқларини ривожлантиришдаги салоҳияти ва имкониятлари, жумладан, бу борадаги миллий режаларнинг Евроосиё иқтисодий иттифоқи фаолияти ва Хитойнинг «Бир камар, бир йўл» глобал ташаббуси билан уйғунлашуви ҳақида гапирди.\n«Қозоғистон транзити ўзининг иқтисодий жозибадорлиги ва ишончлилигини исботлади. Шунинг учун биз инфратузилмани яхшилашда давом этамиз. Хусусан, биз Хитой билан транзит алоқаларини кенгайтириш учун янги «Достиқ - Мойинти» темир йўл линияси қурилишини бошлаймиз. Инвестицияларнинг умумий миқдори 2 миллиард доллардан ошади», - деди Президент.\nҚасим-Жомарт Тоқаев Шарқий иқтисодий форумнинг минтақа салоҳиятини ошириш учун ҳамкорликнинг янги шаклини шакллантириш ғояси ҳақида ўз фикрлари билан ўртоқлашди.\n«Бизнинг умумий манфаатимиз - инвестицияларни жалб қиладиган, янги иш ўринлари яратадиган ва келажакда барқарор ривожланишни таъминлайдиган янги ўсиш манбаларини топишдир», - деди Президент.


Камалакранг байроқ июнда гейларнинг "Ифтихор ойлиги" ўтказилаётгани муносабати билан кўтарилган.\nБританиянинг Москвадаги элчихонаси 27 июнь куни ўз биноси томида гейларнинг камалакранг байроғини кўтарди. Бу ҳақда элчихона расмий сайтида маълум қилинди.\nБритания, АҚШ, Янги Зеландия, Канада ва Австралиянинг Москвадаги элчилари қўшма баёнот қабул қилди ва унда Россия ҳукуматини инсон ҳуқуқларини, жумладан, гей, лесбиян, бисексуал, транссексуал ва интерсексуаллар ҳуқуқларини таъминлаш бўйича халқаро мажбуриятларни бажаришга чақирди.\nЭлчилар баёнотида жорий йил июнь ойида гейларнинг “Ифтихор ойлиги” ўтаётганини таъкидлашган.\nАввалроқ АҚШнинг Москвадаги элчихонаси ҳам ўз биносида гейларнинг камалакранг байроғини кўтарган эди.\nЭлчихона “Камалакранг байроқ куни” нишонланаётгани муносабати билан шундай қилинганини билдирган.\nАҚШ элчихонаси гейларнинг камалакранг байроғи биринчи марта 1978 йилнинг 25 июнида Сан-Францискода ўтган гей парадда рассом Гилберт Бейкер томонидан кўтарилганини эслатган.


Японияга “Хайшэн” супертўфони ёпирилди\nKyodo ахборот агентлигининг маълум қилишича, бир неча киши жабрланган. Ҳозирда тўфон 35 км/соат тезлик билан шимол томон йўналмоқда ва Кюсю оролидаги учта йирик префектурага хавф солмоқда. Ундаги шамол кучи 234 км/соатгача етмоқда. Тўфон Окинавага етиб келганда ундаги шамол тезлиги 182 км/соатни ташкил қилган.\nТўфон 7 сентябрда Корея яриморолига етиб бориши кутилмоқда. Бу “Майсак” тўфонидан кейин охирги кунларда яриморолга ёпирилаётган иккинчи кучли тўфон бўлади. “Майсак” Жанубий Корея, Шимолий Корея ва Россиянинг Приморье ўлкасига анчагина талафот етказди.\nМетеорологлар “Хайшэн”ни Японияга 1959 йилнинг сентябрида катта талафотлар етказган “Вери” супертўфонига қиёслашмоқда.\n7 сентябрда Кюсю оролининг жанубий ҳудудларида 50 смгача ёғингарчилик тушиши кутилмоқда. Япония ҳукумати тўфон йўлида жойлашган ҳудудлардаги 3 млндан кўпроқ аҳолини хавфсиз жойларга вақтинчалик кўчиб ўтишга чақирган.\nЁмон об-ҳаво шароити сабабли кўплаб компаниялар ўз фаолиятини вақтинча тўхташини эълон қилган. Жумладан, Canon компанияси Кюсю оролидаги 7 та заводида ишни тўхтатишини эълон қилган. Худди шундай чоралар ҳақида Toyota, Daihatsu Motor, Sony компаниялари маълум қилган. Шунингдек, Japan Airlines ва All Nippon Airways авиакомпаниялари рейсларнинг бир қисмини бекор қилади.\nБундан ташқари, Кюсю оролида 7 сентябрда темир йўл транспорти, жумладан Sanyo Shinkansen тезюрар поезди ўз ишини тўхтатиши кутилмоқда. Шунингдек, бир нечта савдо тармоқлари, жумладан Seven-Eleven Japan, FamilyMart, Lawson ўз дўконлари ёпилиши ёки иш вақти қисқартилишини эълон қилган.


Расм манбаси : 24krasnodar.ru\nТаҳририятдан: Ҳуқуқшунос-блогер Баҳодир Аҳмедов ўз телеграм-каналида пост қолдирибди. “Адвокатлар ҳолати” номли бу постда муаллиф одамларда адвокатларга нисбатан ишонч йўқ даражага етганлиги, кадрлар муаммоси, ўткир ва инсофли адвокатлар ниҳоятда камлиги ҳақида ёзган. Соҳадаги мавжуд аҳволга четдан субъектив нигоҳ. Постда айрим кескин фикрлар бор, аммо улар “адресли” бўлиб, нонини ҳалоллаб ейдиган адвокатларга тааллуқли эмаслигини муаллиф эслатган. Шундай бўлса ҳам, ўқувчиларимиздан “ким бўлса бўлсин, ҳамкасбимиз-ку барибир” дея пост эгасидан домангир бўлмасликни сўраб қолган бўлардик. Зеро, соҳа имижи учун қайғурар эканмиз, куч ишлатар органлар ва суд фаолиятига дохил муаммоларимиз билан бирга, ички муаммоларимизни ҳам муҳокама қилсак, уларни бартараф этиш устида фикрлашсак кўпроқ фойдали иш қилган бўламиз.\nМарҳамат, холис муносабатингизни изоҳларда билдиришингиз мумкин.\nP.S. Блогер пости таҳрир ва тузатишларсиз берилмоқда.\nНимагадир кўпчилик билан гаплашганимизда бир гап доим такрорланади. Жуда мураккаб ишлар билан мурожаатчилар келиб қолса, бу жуда чуқур юридик иш экани, адвокат олиши кераклигини айтамиз. Лекин шикоятчилар адвокатларга ишонмаслигини айтади.\nОдамлар айтишича, адвокатларнинг 95 фоизи фирибгардан фарқи йўқ ва фақат пулингни олишни билади дейишади. "Ука, 2-3 та адвокатга бордик. Пул бердик. Ҳеч нима қилмай пулни олиб кетишни билади улар. Амалда эса 0. Ҳаттоки, рақиблар билан келишиб кетиб қолишади" дейишади аризачилар.\nАдвокатлар бизда муаммо эканини Президент ҳам айтди, бизнинг давлатга келган БМТ махсус маърузачиси Гарсия-Саян ҳам айтди. 30 ёшдан кичик адвокатлар 70 нафарга етмагани ҳам бор гап.\nКўпчилик адвокатларни кўрсак, олдин терговда ишлаган, ҳозирда пенсияда бўлади. Аксарияти фуқаролик, иқтисодий масалаларни тушунмайди. Албатта, менинг ўзим таниган зўр адвокатлар ҳам бор. Ўз ишини устаси. Аммо, адвокат деса кўз олдимизга эски даврда терговчи бўлган, папкаларини кўтарган, эски пиджак кийган одамлар келади. Сўнги вақтларда ичидан ўткирлари ҳам чиқмоқда.\nХорижда адвокат деса кўринишидан ҳақиқий қонунлар даҳоси, ўзига ишонган, битта саволи, битта хужжати билан кўп ишларни ҳал қилиб ташловчи харизмага эга шахс ҳаёлга келади. Бизда ҳам шундай кунлар келар. Балки бунда судлар билан муаммо бордир. Одил суд 100 фоиз таъминланса, адвокатлар имиджи, ундаги сифат ҳам ўзгарармиди?\nЮқоридаги гаплар ўз ишини устаси бўлган адвокатларга тааллуқли эмас. Умумий ҳолат назарда тутилди.\n2020-03-05 16:33:47 | 326 | 0 |\nМарт 09, 2020 20:57\nОдил судлов тизимини ишга тушириш усуллари... Ошкора курилаётган иш жараёнида адвокат досьеси учун маьлумотларни аудиоёзувдан фойдаланишини илтимоснома тарзида маьлум килди. Суд мажлис баённомаси юритилаётганини таькидлаб илтимосномани рад этди, адвокат судга унинг мустакиллигини лекин конунга буйсунишга мажбурлигини, ошкора курилаётган иш жараёнида адвокат досьеси учун маьлумотларни аудиоёзувдан фойдаланишга судья рухсати билан йул куйилиши хакидаги конун талаби унинг рад этиши хам мумкинлигини билдирмаслигини, ошкора ишларда кушимча чеклов урнатишга судни хам хакки йуклигини эслатди ва суд фармойиши ноконунийлиги сабабли буйсунмаслигини маьлум килди... Ушандан буён бу холатни эшитган колган судлар судьялари айнан шу адвокатнинг аудиоёзув хакидаги талабини каноатлантирадиган булибди... Буни нима кераги бор дерсиз... Судда судьялар конуний, адолатли ва асосли карорни хозирга кадар камдан кам чикарсада, узлари катнашадиган суд жараёнида уйкусираб утирмайдиган булибди... Бу харакатлари учун адвокатни хамкасблари хатто уни интизомий жазога тортишга хам улгуришибди... Хикоя хаётий вокеаларга асосланган...\nМарт 09, 2020 16:08\nХурматли редакция, Фаргона шахар 4- ИИО ФМБ бошлигининг адвокатга нисбатан харакатлари буйича хизмат текшируви утказилиши айтилган эди. Илтимос натижалари буйича маълумот берсангиз. Бу каби мансабдор ходимларга чора курилмаса, бу харакат одатга айланиши мумкин деб хисоблайман.\nМарт 09, 2020 14:02\n3.Адвоеат Усмонхон Салохиддинов\nАвваламбор, ўзини устида доимий ишлаш, мижози манфаати учун барча билими, тажрибаси ва имкониятларини қўллаш ва тўланган ганорарни оқлаш учун интилиш, адвокат одобига қатъий риоя этиш, қонуний фаолият-буларни ҳаммаси адвокатнинг принципи бўлиши лозим. Бундан ташқари адвокатга қўрқмаслик, шижоаткорлик ва ватанпарварлик сифатларини уйғунлиги зарур. Ҳозирда Президентимиз ташаббуслари билан адвокат мақомини қонуний белгилаш ва уни ижтимоий мавқеини кўтариш учуг жуда катта ижобий ишлар қилинмоқда ва лойиҳалар ўрганиб чиқилмоқда. Бундан хулоса шуки, биз адвокатлар одобда ўрнак кўрсатиш ҳаракати билан бўлишимиз керак. Аллоҳ насиб этса, яқин келажакда адвокатура институтини такоммиллаштириш концепцияси орқали юуюк натижаларга эришамиз. Фақат адвокатлар жамоаси ўзларини холислиги ва беғаразлигини сақлаши лозим. "Чўнтак" адвокатларга нисбатан ҳамжамоамиз муросасиз бўлиши лозим.\nМарт 05, 2020 20:46\n4.Юллдашов Ёқубжон Адвокат\nАссалому алейкум азиз юртдошлар! Аввало -адвокат хам оддий инсондир,лекин хар қандай оддий инсон адвокат була олмайди.Гапим билан шуни айтмоқчиманки хамма касб эгалари оддий инсонлар булиб уларни узига яраша камчиликлари мавжуд.Инсонларни камчилигини уларни касбига боғлаш бу нотуғри холат.Статистикани курингчи утган йиллар давомида фоиз хисобида жиноят қилган хуқуқни қулловчи идоралар ходимларини оладиган булсак аниқ маълумотим йуқ лекин бир жойда уқиб қолдим,судьялар,прокурорлар,ИИВ ходимлари сафида жиноятга қул урганлар бор.Нега энди хамма уларни касбидагилар ёмон демайди лекин битта Адвокат хатоси бирдан хамма адвокатларни бир қаторга қуяди.Шунинг учун мен бу танқидга туғри қарайман ва Адвокатлик фаолиятимда уз устимда ишлаб изланиб хуқуқий ёрдам учун зарур булган касбимизга оид билимларни урганишни давом этаман.Касбимизни имиджи масаласига келсак уни кутариш учун хар бир адвокат маъсулдир.Бошқа идораларга ағдариш менимча қисман нотуғридир.Бу менинг фикримдир.Бекорга айтишмайдику фақат меваси ширин дарахтга тош отишади. Шунингдек бизни орқамиздан гапирувчилар бор экан-билингки биз улардан олдиндамиз.\nМарт 05, 2020 20:17\nДемократиятик давлатларда адвокатларга ишонч,талаб,рақобат мавжуд,Бизда эса эндигина бунга қадам ташланаяпти. Албатта билимдон,фидоий адвокатлар ҳам бор. Суд тизими ўзгариб,хуқуқий онг,хуқуқий маданият ривожланмагунича, адвокатура мактаби ҳам ўзгармайди.\nМарт 05, 2020 19:44\nАвваламбор,ишонч билдирувчи шахс адвокат билан шартнома тузишдан один, у хакида суриштириб, ишини хал эта олишига ишонса шартнома тузиши лозим. Ундан сунг иш холатига кура реал фактлар мавжуд булса, иши хал булмаслиги антик булса, адвокатдан хафа булишни узи ноурин\nМарт 05, 2020 19:27\nСуд прокуратура чириб ётгандан кейин адвокатларни яхшисига йул йук. Шунинг учун хам посредник, не компетентный, муттахам адвокатлар шароитдан фойдаланишади.\nМарт 05, 2020 19:22\n2018-11-17 11:44:15 677 0\n2019-02-11 20:29:13 531 0\n2018-11-19 18:10:30 582 0\n2018-11-27 11:35:41 531 0\n2018-12-12 14:14:11 643 0\n2019-03-28 21:09:35 544 0


Диетолог юрак ва томирлар учун энг фойдали маҳсулотларни маълум қилди - Zamin.uz\n08:39 / 07.09.2020\nНотўғри овқатланиш юрак-қон томир касалликларини келтириб чиқаради. Туркиялик диетолог Фатма Байсал Юсуф юрак учун энг фойдали маҳсулотларни маълум қилди ва уларни таомномага киритишни маслаҳат берди.\nДиетологнинг фикрича, саримсоқ таомноманинг энг муҳим таркибий қисмларидан бири саналади. У томирларга ижобий таъсир кўрсатиб, юрак-қон томир касалликлари хавфини камайтиради. Шифокор ҳар куни бир бўлакдан саримсоқ ейишни тавсия этади. Юсуф, шунингдек, сабзавотлардан помидор, резаворлардан эса қизил узум ва тарвузни энг фойдали маҳсулот деб ҳисоблайди.\nБундан ташқари, диетологнинг фикрича, балиқ таомноманинг муҳим таркибий қисмига айланиши даркор. Балиқ ва унинг ёғи тромблар ҳосил бўлишига йўл қўймайди, таркибидаги омега-3 ёғ кислоталари эса юқори антиоксидант хусусиятга эга. Балиқни буғда ёки грилда пишириш лозим.\nШунингдек, шифокор ёнғоқ, фундук, зиғир уруғини тез-тез истеъмол қилишни тавсия этади. Сули ва жавдар унидан тайёрланган маҳсулотлар ҳам фойдали. Ичимликлардан диетолог кўк чой, мойчечак ёки мармаракни дамлаб ичишни маслаҳат беради. “Замин” янгиликларини “Одноклассники”да кузатиб боринг\n26-03-2019, 09:44, Ҳаёт тарзи


Иқтисодиёт – Ўзбекистон\nГлавная / Иқтисодиёт\n07.10.2021\tЖаҳон, Иқтисодиёт Comments Off on Этти йил ичида биринчи марта газ нефтдан қимматроқ бо’либ чиқди\nТабиий газ нархининг рекорд даражадаги сакраши уни 2014 йилдан бери биринчи марта нефт эквивалентидан қимматроқ қилди. Халқаро нархлар агентлиги Аргус шундай хулосага келди. Улар ёқилғи нархининг энг юқори чўққисига ҳали етилмаганини истисно қилмайди. Агентлик таъкидлаганидек, ҳеч қачон табиий газ шу қадар узоқ вақт нефтдан юқори нархда сақланмаган. Мовий ёқилғи 2014 …\n27.03.2020\tИқтисодиёт Comments Off on Марказий банк раисининг биринчи ўринбосари ўзгарди\nБотир Зоҳидов МБ раисининг биринчи ўринбосари лавозимига тайинланди. Ушбу лавозимда ишлаган Илҳом Норқуловнинг иқтисодий тараққиёт ва камбағалликни қисқартириш вазирининг биринчи ўринбосари этиб тайинланиши кутилмоқда.\n10.03.2020\tИқтисодиёт Comments Off on Президент 2021 йилдан ғалла етиштириш бўйича давлат буюртмасини бекор қилди\n2021 йил ҳосилидан бошлаб давлат томонидан ғаллага харид нархини белгилаш амалиётидан тўлиқ воз кечилади.\n21.02.2020\tИқтисодиёт Comments Off on Цитрус, субтропик ва тропик ўсимликлар илмий-амалий маркази ташкил этилади\n11.12.2019\tИқтисодиёт Comments Off on Давлат иштирокидаги корхоналарнинг аксарияти самарасиз ишламоқда — президент\n«Давлат иштирокини ҳеч зарурат бўлмаган соҳаларда ҳам сақлаб турибмиз», — деди президент давлат иштирокидаги корхоналар самарадорлигини оширишга бағишланган йиғилишда.\n11.12.2019\tИқтисодиёт Comments Off on Ўзбекистонда учта пулли автойўл ва иккита пулли тунел қурилади\nЎзбекистон президенти қарори билан учта пулли автойўл ва иккита пулли тунел қуриш бўйича «Йўл харитаси» тасдиқланди.\n11.12.2019\tИқтисодиёт Comments Off on Автомобиль эгаларига янги йиғим жорий этилади\nМаҳаллий кенгашларга автотранспортга эгалик қилиш учун йиллик йиғим ҳамда ёқилғи учун (ёқилғи бирлиги учун 25 сўмгача) махсус йиғим жорий этишга рухсат берилди. Ушбу йиғимлар минтақавий йўлларни ривожлантиришга йўналтирилади.\n10.12.2019\tИқтисодиёт Comments Off on Жаҳонгир Ортиқхўжаев тадбиркорларга мурожаат билан чиқди\nТошкент ҳокими Жаҳонгир Ортиқхўжаев тадбиркорларга мурожаатида ер ажратиш ва қурилиш соҳасидаги муаммоларни санаб ўтди. У адолатли шароитларни яратиш ва пойтахт бош режасини ишлаб чиқишни тезлаштиришга ваъда берди.\n21.08.2019\tИқтисодиёт Comments Off on Сўм девальвацияси сабабли тадбиркорлар учун имкон бериш тавсия қилинмоқда\nДавлат банкларига сўм девальвацияси сабабли кредитларини қайтара олмаётган тадбиркорларга шартларни юмшатиш тавсия қилинмоқда. Валютада кредит олган тадбиркорлар учун тўлов жадваллари ва имтиёзли даврлар қайта кўриб чиқилиши мумкин.\nҚизларнинг жинсий аъзоси фото\n“Лестер” Чилуэллга ўринбосар излашни бошлади


Архивы COVAX - tafsilar.info\n05 Iyul 12:15 by Редакция\nМадуро, Венесуела эришилган келишувларга мувофиқ Халқаро COVAX механизми остида вакциналар қабул қилмаслигини эълон қилди. Унинг сўзларига кўра, мамлакат ҳукумати уни сотиб олиш учун ажратилган маблағни қайтаришни талаб қилиш имкониятини кўриб чиқмоқда. «Венесуелада CОВАХ механизми ишламай қолди. Ва биз улардан жавоб ололмаяпмиз. Мен ижрочи вице-президентга шу ҳафта чора кўришни ва COVAX механизмига ултиматум қўйиш тўғрисида аниқ\n04 Fevral 13:37 by Редакция\nCOVAX дастури бўйича Ўзбекистонга 2,6 миллион дозада AstraZeneca вакцинаси берилади. Вакцинанинг битта дозаси нархи тахминан 3 долларни ташкил қилади. COVAX остида коронавирус инфекциясига қарши эмлаш учун препаратнинг катта қисми Ўзбекистонга келади. Малумот учун! COVAX коронавирусга қарши эмлаш 92 та кам ва ўрта даромадли мамлакатларга июн ойига қадар берилади. Бу ҳақда ЮНИСЕФ сайтида хабар берилган. “COVAX


Ислам дининдеги кеӊпейиллик сѳзи өз ишине көплеген мәнилерди қамтып алған болып, «жеӊиллик», «жуўаслық» ҳәм «кеширимлилик» сыяқлы мәнилерди аӊлатады. Ал, диний кеӊпейиллик түсинигине келетуғын болсақ, басқа дин ўәкиллерине шырайлы мүнәсибетте болыў, олардыӊ итиқадын ҳүрмет етиў ҳәм қәдирлеўге қолланылады. Шәриятымызда буйырылған көплеген әмеллерде кеӊпейилликтиӊ мысалларын көриўимиз мүмкин. Қураны кәриймде ҳәм ҳәдиси шәрийфлерде бул әмелге қызықтырған көплеген көрсетпелерди табамыз. Ислам тәлийматында өзге халықларға ибратлы болатуғын әмеллер көп екени ҳеш кимге сыр емес. Әййемнен исламый үлкелерде жасап келген басқа дин ўәкиллерине шырайлы мүнәсибетте болынып, өзлериниӊ итиқадына емин-еркин әмел етиўине мүмкиншилик жаратып берилиўи кеӊпейилликтиӊ раўажланғаныныӊ айқын дәлили есапланады. Себеби, Аллаҳ таала Қураны кәриймде Пайғамбар алайҳиссаламға көрсетпе берип айтады:\n«Сизлерге – өз диниңиз, Маған – өз диним» («Кафируўн» сүреси, 6-аят).\nСоныӊ менен бирге, Ислам олар менен өз ара татыў, келисимли болыўға ҳәм бир-бирине жақсылық етиўге буйырып, былай дейди:\n«Сизлер китап ийелериниң зулым қылғанларынан басқалары менен тек жақсы усылда тартысың» («Анкабут» сүреси, 46-аят).\nМине, усы аятларға бойсынған мусылманлар олар менен әсирлер даўамында тыныш-татыў ҳәм өз ара бирәдар болып, жасап келген. Мусылманлар ҳүким шығарар ўақытта олардыӊ үстинен әдалат пенен ҳүким шығарыўға буйырылған ҳәм де олардыӊ сойған ҳайўанларын, аўқатларын ҳадал екенин ескертип:\nالْيَوْمَ أُحِلَّ لَكُمُ الطَّيِّبَاتُ وَطَعَامُ الَّذِينَ أُوتُوا الْكِتَابَ حِلٌّ لَّكُمْ\n«Бүгин сизлерге пәк нәрселер ҳадал қылынды. Сондай-ақ, Китап берилгенлердиң аўқаты сизлер ушын ҳадал қылынды» («Маида» сүреси, 5-аят).\nЖәне шәриятымыздағы кеӊпейилликке мысал болатуғын орынлардан бири олар менен мәмиле қылар ўақытта жумсақ болыўға, жақсылыққа шақырар ўақытта ашық жүзлилик пенен сөйлесиўге, шырайлы жол менен оларды үгит-нәсиятлаўға буйырылған. Аллаҳ таала Китабында:\nوَأَن تَعْفُوا أَقْرَبُ لِلتَّقْوَىٰ وَلَا تَنسَوُا الْفَضْلَ بَيْنَكُمْ\n«Кешип жибериўиңиз тақўаға жақынырақ. Араларыңыздағы мүриўбетти умытпаң» – дейди («Бақара» сүреси, 237-аят).\nИслам дини заман ҳәм мәканға сай, ҳәр қандай шараятқа сәйкес келетуғын ҳүкимлери менен жеӊил ҳәм кеӊпейил дин есапланады. Аллаҳ таала бенделериниӊ жағдайынан келип шығып, бир қанша орынларда жеӊилликлер жаратқан. Солардан айрымларына тоқалып өтсек.\nБириншиси, ибадатларда. Мине, буныӊ мысалын таяммумда көриўимиз мүмкин. Инсан мүсәпир болып, суў таба алмай қалса яки кесел болса, таяммум қылыўға буйырады. Бул жердеги таяммумға рухсат машақатты кетирип, ибадатты даўам еттириў ушын шәриятқа енгизилген.\nРамазанда мүсәпир болған ямаса кесел болып, кеселлиги ораза тутыўға имканият бермесе, қашан шыпа табаман дегенше аўыз ашыўға руқсат берип, кеӊлик көрсеткен.\nЖәне бир ибадаттағы кеӊшиликлерден мүсәпирлик ўақытта намазларды қысқартып, қасыр оқыўға рухсат етилгени. Усы ҳәм буннан басқа да бир қанша ибадатлардан шәриятымыз жеӊиллик үстине қурылғанын көриўимиз мүмкин. Айрым инсанлардыӊ Ислам дининиӊ жолы аўыр, ибадатлары қыйын ҳәм машақатлы, деген надурыс пикирлерине усы ҳүкимлери айқын дәлил болады. Себеби, Аллаҳ таала бендесине қыйын нәрсени буйырмаған.\nЕкиншиси, мәмиле ибадатларда. Аллаҳ таала Ислам үммети ушын өш, дия ҳәм әпиў етиў сыяқлы ҳүкимлерди енгизгени мәмиледеги кеӊликтиӊ айқын дәлили. Қураны кәриймде:\n«(Ҳәр қандай) жаманлықтың жазасы – өзине уқсас жаманлық. Ким әпиў етип (араны) жақсыласа, енди оның сыйлығы Аллаҳға (Аллаҳ береди)» («Шуўро» сүреси, 40-аят).\nБуннан көринеди инсанлардыӊ бир-бири менен болған мәмилелери әпиў етиў ҳәм кеӊшилик етиў үстине қурылған. Ислам басқалардыӊ абырайын төгиўден, сөгиўден, кибирден, менменликтен ҳәм басқа да унамсыз ислерден қайтарып, керисинше кеширимли болыўға ҳәм ғәзебин ишине жутыўға буйырыўы.\n«Жақсылық пенен жаманлық тең болмас. Сен (жаманлықты) гөззаллырақ (мәмиле) менен қайтар» («Фуссилат» сүреси, 34-аят).\nҮшиншиси, басқа дин ўәкиллери менен кеӊпейилликте жасаў. Мусылманлардыӊ басқа дин ўәкиллер менен мәмилеси қатаӊ қағыйдалар менен белгилеп қойылған. Бул қағыйдаларға көре, мусылманлар олардыӊ итиқадларын масқаралаўдан қайтарылған, егер қәтеси болса түсиндириледи, түсинсе, жақсы, түсинбесе, олар мәжбүрленбейди яки зулым қылынбайды. Исламныӊ орта әсирлердеги фатҳлары буған мысал бола алады. Өз нәўбетинде олар да мусылманлардыӊ итиқадын масқаралаўға ямаса кемситиўге ҳақысы жоқ. Енди қашан усы ҳүкимлер аяқ асты қылынса, буларға турпайы мүнәсибетте болынса, динлераралық наразылық, мәмлекетлер арасында келиспеўшиликлер келип шыққан.\nЖәмийет турмысында кеӊпейилликтиӊ әҳмийети оғада жоқары есапланып, инсанлар арасындағы душпаншылық ҳәм өкпе гийнеден сақлайды. Олар ортасында меҳир-мүриўбетти жайыўға хызмет етеди.\nПайғамбар алайҳиссаламға басқа дин ўәкиллериниӊ елшилери келгени ҳәм оларды ҳүрмет етип мийман қылғаны, ҳәттеки түнеп қалыўы ушын мешитке түсиргенин айрым дереклерде ушыратыўымыз мүмкин. Олардан айрымлары кесел болғанда ҳалынан хабар алыў ушын көриўге барғаны ҳәдиси шәрийфлерде келтириледи.\nИслам дини инсанлардыӊ миллети, расасы ҳәм реӊи қандай болыўына қарамастан, олар арасында да кеӊпейиллик принциплерин жоқары орынға қойған. Пайғамбар алайҳиссалам ҳәдислериниӊ биринде «Ким миллетшиликке шақырса, меннен емес» деген ҳәдиси буған мысал болады. Нәбий алайҳиссаламныӊ еӊ сүйикли муаззини Билал разыяллаҳу анҳу да қара денели бола турып, оныӊ жәннетий екениниӊ хош хабарын берген.\nБүгинги күнимизде кеӊпейилликтиӊ белине балта уратуғын унамсыз ислерден бири диний мутаасиблик болып есапланады. Диний мутаассибликтиӊ қәўипли ҳәрекетлеринен бири – бендени арзымаған қәтеси ушын кәпирге шығарыў ҳәм муртадлық ҳүкимин бериў. Олардыӊ бундай ҳәрекетлеринен Ислам дининен ҳеш қандай хабары жоқ екени көзге тасланады. Пайғамбар алайҳиссалам бундай жағдайларда не қылар еди? Егер қәте қылған адам оныӊ алдына келсе, биринши нәўбетте қәтеӊди басқаларға әшкараламаўға буйырған. Кейин тәўбә етиўге шақырып, бул исти қайталамаўын талап еткен. Бундай унамсыз ҳәрекетлердиӊ даўамшысы сыпатында Ўаҳҳабийлик, Ҳизбут-таҳрир ҳәм ИШИМ (Ирак, Шам Ислам мǝмлекети) сыяқлы ағымларды келтириўимиз мүмкин. Биз мусылманлар бундай унамсыз иллетлерден ҳәмме ўақыт сергек болыўымыз ҳәм өзимизден кейинги жас әўладты буннан аўлақ етип, ескертиўимиз керек.\nСебеби, Ҳасан Басрий раҳматуллаҳи алайҳи бир күни адамларға: «Егин писип жетилгеннен соӊ не қылынады?» – деп сораў берди. Олар: «Ҳасылы жыйнап алынады», – деди. Сонда, Ҳасан Басрий: «Соны жақсылап билип алыӊ, гейде егин писип жетилместен алдын-ақ, оған апат (кеселлик) жетиўи ҳәм оны набыт етиўи де мүмкин», – деп жаслар тәрбиясына итибарлы болыўға, адамныӊ жаслық дәўирин қалай өткизиўи оныӊ келешекте ким болып жетисиўинде үлкен орын ийелеўин нәзерде тутып, түсиндирип берген екен. Солай екен, ҳәр биримиз бүгинги глобал қәўиплер ҳәўиж алып турған бир дәўирде жасларды туўры ҳәм сап итиқадлы динимиз тийкарында тәрбиялаўымыз биринши гезектеги ўазыйпамыз есапланады.\nМуҳаммад ибн Аҳмад ал-Беруний атындағы орта арнаўлы Ислам билим журты оқытыўшысы Садыков Абдумумин.


Бугун 21 Май, Муборак Рамазон ойининг мағфират даҳаси, 16-кунларидир. Тошкент шаҳридаги бир неча жоме масжидларда бу кеча Қуръони Карим хатмонаси яъни, Каломуллоҳнинг сўнгги суралари ўқилиб, чин ихлос ила дуолар қилинади.\nБугун 21.05.2019 санасида Тошкент шаҳридаги қуйидаги масжидларда Қуръони Карим хатмонаси якунига етади:\n“Қаффоли Шоший”жоме масжиди. (Манзил: Олмазор тумани, генерал К.Ғофуров кўча 101-уй. Тел: +71 227 61 92, +90 930-81-13,+93 186-66-65)\nИмом-хатиб: Турсунов Қурбонали\nҚори: Каримов Қосимжон\n“Олтинтепа” жоме масжиди. (Мирзо Улуғбек тумани, Қурбонов кўчаси 111 уй. Тел.: +71 266-60-96, +93 530-36-32)\nИмом-хатиб: Зуҳриддинов Исломиддин\nҚорилар: Жалилов Шамсиддин\n“Коҳ ота ”жоме масжиди. (Коҳ ота кўчаси 105а-уй. Мўлжал: Себзор даҳаси йўли “Нурафшон” кўчаси кесишмаси. Тел.: +97 420-10-14)\nИмом-хатиб: Пирназаров Абдулҳаким\nҚорилар: Ғоипов Шамсиддин, Махмараимов Суҳайл, Қурбонов Шукуржон\nИмом-хатиб: Юнусов Абдулқаҳҳор\n“Файзуллахўжа ўғли Муродҳожи”жоме масжиди. (Учтепа тумани, Кўркамобод маҳалласи, Нашриёт кўчаси, 250А-уй. Тел.:+998 93 546 42 10)\nИмом-хатиб: Қўчқоров Дилшод\nҚорилар: Азимбоев Олимхон, Зоҳидхонов Халилуллоҳ\n6. “Қўйлиқ ота” жоме масжиди. (Миробод тумани Қўйлиқ ота маҳалласи, Истиқбол 4-тор кўчаси, 2-уй. +71 295-86-83, +93 377-31-78 )\nИмом-хатиб: Халилов Искандар\nҚорилар: Жўраев Рихситилла, Холмирзаев Убайдулло\nДругие материалы в этой категории: « Колл-центр: 15 кунда 5 минг савол-жавоб қилинди\tТошкент шаҳридаги 22 май кунидаги хатмоналар »


«Гўрингизга орқалаб кетишингиз мумкин». Азиза Ёқубова «Бола тилидан» кўрсатувидан нега кетганини маълум қилди — видео - ShouBiz.uz\nЯнгиликлар 11:45 | 4.2.22\n«Гўрингизга орқалаб кетишингиз мумкин». Азиза Ёқубова «Бола тилидан» кўрсатувидан нега кетганини маълум қилди — видео\nКўрсатув ижодкорлари уни қайтаришга ҳаракат қилган\nТелебошловчи, актриса Азиза Ёқубова Instagram саҳифасида «Бола тилидан» кўрсатувидан кетганини маълум қилди.\nАзиза Ёқубова кўрсатув сабаб ўзига нисбатан туҳматлар, тазйиқлар бўлганини айтди. Актрисанинг сўзларига кўра, эндиликда кўрсатувни ёпишга ҳаракат қилиняпти. «Бола тилидан» кўрсатувида ишловчи Ҳилола исмли қиз изоҳларда уч оғиз гап ёзганлиги сабабли, турли хил бўҳтонлар қилиб, 11 кун терговда ушланган. Унга шу пайт давомида сув ва овқат берилмаган. Телебошловчи шу каби сабабларни деб, кўрсатувдан кетишга қарор қилган.\n«Қадрли обуначиларим, сизлар билан бир янгиликни бўлишмоқчиман. Мен ‘Бола тилидан’ кўрсатувида қатнашаётганимдан бошлаб менга ҳар хил туҳматлар, тазйиқлар, турли хил кераксиз гаплар бўлаётганди. Майли, уларни қўя турайлик, ана энди кўрсатувни ёпишга ҳаракат қилиняпти. Энг ачинарлиси, менга келишга ақли етмасдан кўрсатувимиздаги бир соддагина Ҳилола деган ёрдамчи қизимизга уч оғиз изоҳда фикр билдиргани учун ҳар хил туҳмат, иғволар қилиб, уни асоссиз 11 соат терговда сувсиз, овқатсиз ушлаб, уни таҳқирлаб, унга маънавий зарар етказиб, унга руҳий босим ўтказишди. Биз бу нарсани керакли ташкилотларга шикоят билан мурожаат қилдик. Мана шу нарсаларга чек қўйиш, яқинларимни ҳимоя қилиш мақсадида мен ‘Бола тилидан’ кўрсатувини тарк этаман. Бу кўрсатувни тарк этишни хоҳлаётганлар, aгарда, гўрингизга орқалаб кетишнинг иложи бўлса, кўрсатув сизга. Орқалаб кетишингиз мумкин», — дейди Азиза Ёқубова.\nШунингдек, Азиза Ёқубова «Бола тилидан» режиссёри Санжар Маткаримов ва кўрсатув ижодкорларидан кўрсатувдан кетгани учун узр сўради. У жамоа аъзоларининг ишларига ривож тилади.\n«Кўрсатув ижодкорларидан, айниқса, кўрсатувимиз режиссёри Санжар Маткаримовдан ўзимнинг узримни сўрайман ва миннатдорчилигимни билдираман. Сизлар жуда зўр ижодкорсиз, яхши инсонсиз. Сизлар билан жуда маза қилиб ишладим. Болажонлар, сизларни ҳам жуда яхши кўраман. Яқинларимни ҳимоя қилиш мақсадида шу фикрга келдим. Санжар ака сиздан бесўроқ бу нарсани эълон қилмоқчи бўлдим. Чунки сизга бир неча маротаба айтгандимда, бу нарсани рад қилдингиз. Инсонларга, негативчиларга сиз билан ўртамизда ҳеч нарса йўқлигини исботлаш мақсадида, болаларимнинг шаъни ва кўрсатувимиз ижодкорларини ҳимоя қилиш учун мен кўрсатувни тарк этаман. Яхши-ёмон гапларим бўлса, узр сўрайман. Ҳали бирга кўп ижод қиламиз. Ишингизга ривож. ‘Бола тилидан’ энг зўр кўрсатув. Ҳеч қачон тўхтаб қолманг,» — дейди актриса.\nШу билан бирга, «Бола тилидан» кўрсатувининг Instagram’даги саҳифасида Азиза Ёқубовадан кетмаслиги сўраб, сторис жойланган.\n«Азиза бундай қилманг. Биз бир жамоамиз ва биргаликда ҳамма тўсиқларни енгиб ўтамиз. Сиз кўрсатув давом этиши учун кўр ишлар қилдингиз. Фикрингиздан қайтинг. Ҳали ҳаммаси яхши бўлади», — деб ёзилади «Бола тилидан» кўрсатувининг Instagram саҳифасида.\nАввалроқ, Актриса Азиза Ёқубова Руҳшона олиб бораётган «Бола тилидан» кўрсатувини энди у олиб боришини айтганди. Юзга яқин шоу-бизнес вакиллари мазкур кўрсатувга бошловчилик қилиш учун кастингга келган. Бироқ кастингда у танланган.\nШунингдек, у YouTube’даги «Shok.uz» лойиҳасига берган интервьюсида «Бола тилидан» кўрсатуви ҳақида Рухшона билан бўлган суҳбатини кўрсатганди. Унда Руҳшонадан кўрсатувга таклиф қилгани учун миннатдорчилик билдирган. Актрисага Рухшонанинг мазаси бўлмагани учун вақтинчалик бошқа бошловчи танлашётганини айтган.